دەوڵەتی بریتانی و دەسکەوتەکانی بە هاتنی ڤایرۆسی کۆرۆنا … زاهیر باهیر – Dengekan\nbyZahir Bahir\tApril 13, 2020\tGeneral, Opinion\n• ماشێنی پاگەندەی دەوڵەت لە هەموو کاتێك بەهێزترە و لە هێڕشدایە بۆسەرمان تا ڕادەیەکی زۆر توانیوێتی کۆنترۆڵی هەموو کەس بکات. بەردەوام دەسەڵاتداران و سیاسییەکان لە میدیادا پەیتا پەیتا ئەوە دەدەن بە گوێمانا کە هەر هەموومان لە بەرانبەر کۆرۆنادا ” وەکو یەکین و لە یەك کەشتیداین و کۆرۆنا یەکسانیانە کاریی خۆی دەکات”. دوای ئەوەش لەبەر ئەوەی کە لە ئێستادا تەواوی هەموو جۆرە کۆبونەوەکان لەسەر ئۆن لاین دەکرێت ، زۆرر بە ئاسانی لە لایەن و پۆلیس و دەزگە سیخوڕییەکانەوە کۆنترۆڵ دەکرێن و هەرکات بیانەوێت ورد و درشتی کۆبونەوەکان دەزانن.\n• سیاسەتی دەستبەسەرکردنی خەڵکی لە ماڵەکانیانا و وەستانی جمووجوڵی خەڵکی بەداخستنی بازاڕ و قەدەخەکردنی خەڵکی لەچوونە دەرەوەیان و چوونە سەر کاریان ، بزنسە بچوکەکان و ئەوانەی کە کار بۆ خۆیان دەکەن تێدەشکێنێت. بەمەش دەرفەتێکی باشتر بۆ کۆمپانیا گەورەکان دەڕەخسێنێت. زۆرێك لەمانە مایەپوچی تەواو دەبن ئەوەندە هەژار دەکەون کە ئەگەر پێشتر ژیانێکی مامناوەندیانەیان هەبووبێت ، بەڵام لەمەولا ئەوانیش دێنە ڕیزەوە .\n• دەوڵەت لەم کاتەدا هەندێك بڕیاری گرنگی دا کە یەکێکیان دانی لە سەدا 80 ی موچەی کرێکاران و کارمەندانە. بە واتایەکی دیکە لە سەدا 20 ی کرێ و موچەیان بۆ ماوەی 3 مانگ بە فەرمی کەمکراوەتەوە، وەکو ئەوەی کە ئەم کارەساتە ئەوان خولقاندبێتان، هاوکاتیش بۆ ئەوانەی کە کار بۆ خۆیان دەکەن بڕیارێکی دەرکردەوە گەر چی گەلێك ئاڵۆزە، ئەوانیش شتێك پارەیان پێدەدرێت. بەم شێوەیە دەوڵەت هەموو کەسێکی کردە پاشکۆی خۆی و موچەخۆری خۆی.\n• ماوەیەکی زۆرە کە دەوڵەت لە هەوڵی ئەوەدایە کە سیستەمی پارەی کاش، واتە کڕین و ڕەدەڵ و بەدەڵکردنی شت بە پارەی نەختینە، لانی کەم کەمبکاتەوە. ئەم کارەش بە حسابی دەوڵەت بۆ لێدان بوو لە ئەوانەی کە بە ڕەش کاردەکەن و مافیا و قاچاخچین و زۆرر شتی تر ، کە دەبێت هەموو شتێك لە ڕێگای حسابی بانقییەوە یاخود بە کارتی بانق مامەڵەی پیوە بکرێت . ئەمەش کارئاسایی بۆ دەوڵەت دەکات گەر بیەوێت یاخود دەزگە سیخوڕییەکانی و پۆلیس بخوازن دەتوانن سەرچاوەی پارەکە و ئەو کەسانەشی کە ڕەدەڵ و بەدەڵیان بە پارەکەوە کردووە بدۆزنەوە. لەو بارەدا دەتوانن تەنانەت بزانن کە تۆ چ ڕۆژنامەیەك و چ کتێبێک دەکڕیت و دەیخوێنیتەوە ئابوونە یاخود کۆمەك بەکێ دەکەیت و بە چەندیش کردوتە. لێرەشدا ئەوانەی کە لەسەر شەقامەکان سواڵدەکەن، یاخود ئەوانەی کە کونی تونێلبانەکان و لۆچی دووکانەکان جێگایانە چونکە بێ خانوو بەرەن ، زەرەرمەندی یەکەم دەبن.\n• تەقدیری هەرزانبەهای دروستکرد بە چەپڵەلێدانی خەڵکی وەکو پرسێکی هاوپشتی بۆ کارمەندانی بەشی تەندروستی، کە نە پێنسێك لەسەر چەپڵەلێدەر دەکەوێت و نە پێنسێکیش دەچێتە گیرفانی دکتۆر و نێرس و کارمەندانی بەشی تەندروستییەوە. ئەمە لە کاتێکدا کارمەندان پێویستیان نەك هەر بەهاوکاریی دارایی زیاتر هەیە و دەبێت موچەکانیان بەرزبکرێنەوە کە لە ماوەی 10 ساڵدا بەڕێژەی لە سەدا 1 سەرکەوتووە، بەڵکو پێداویستی خۆپاراستنیشیان لە نەخۆشی کۆرۆنا پێنادەن.\n• دوای شکستهێنانی سیاسەتی ئابووریی لیبراڵ و نیو-لیبراڵ و بازاڕی ئازاد ، لە ئێستادا دەوڵەت هەوڵدەدات کە دەستتێوەردان بکات، بە مانایایەکی دیکە کۆنترۆڵ یاخود ڕەشمەی ئابووریی بگرێتەوە.\n• لە کاتێکدا بەشێکی زۆری کرێکاران و کارمەندان بەهۆی ئەم بارودۆخەوە لە ماڵەوە کارەکانیان ئەنجامدەدەن، دوای کۆرۆناش زۆربەیان لەگەڵ ئەم تەرزەی ژیانیانا و لە ڕوی پارەی هاتووچۆ و سەلامەتی ڕێگا و وەخت گەڕانەوە و کەمکردنەوەی مەسرەف لە خۆڕێکخستن و نوێکردنەوەی پۆشاك و ئاگابوون لە منداڵان، گەر هەیان بێت ، ڕادێن . دواتر ئەوە دەبینن ئەمە باشترە بۆیان، لەبەر ئەمەش ڕەنگە ئەمە ببێتە شێوازێکی باویی کارکردن و زۆر لەو کرێکارانە نەگەڕێنەوە بۆ کارکردن لە ئۆفیسەکانیانا، هاوکاتیش ئەمەش خاوەنکار سوودی لیدەبینێت کە چۆڵکردنی هەندێك لە ئۆفیسەکانی دەبێت کە لێرەشدا پارەی کرێ و ئاو و کارەبا و غازی بۆ دەگەڕێتەوە. لەمەش گرنگتر بۆ خاوەنکار، دەتوانێت دەستبەرداری هەندێك لە تەکنیکشن و پاسەوانی بیناکە و سکوێرێتی و کرێکارانی صیانە و ..تد ببێت .\n• سەراپای ئەو ناڕەزایی و خۆپیشاندان و بزوتنەوانەی کە هەبوون کۆرۆنا لەناوی بردن. لە بریتانیا لائیحەیەکیان بە ناوی کۆرۆناوە کردە بریار کە دەسەڵاتێکی یەکجار زۆریان دا بە پۆلیس و هەندێك لە ئازادیی خەڵکیان کەمکردەوە. ئەم بریارەش بۆ دوو ساڵە گەرچی هەموو 6 مانگ جارێك پیایدا دەچنەوە.\nPrevious ئاتەئیزم و بزوتنەوەی دژی ئاینی دیمانە لەگەڵ محسین ئیبراهیمی … وەرگێڕانی:کاوە عومەر\nNext لە ناو ئارامی شەپۆلەکە دا بیر لە چی دەکەینەوە؟ … ئاسۆ کمال


جۆرج بوش له کتێبی یاده‌وه‌ریـیه‌کانی ده‌ڵێت پـێویست ناکات له‌سه‌ر شه‌ڕی عێراق داوای لێبوردن بکات\nبه‌رگی کتێبی یاده‌وه‌ریـیه‌کانی سه‌رۆکی پـێشـووی ئه‌مه‌ریکا جۆرج ده‌بلیو بوش که که‌وتۆته بازاڕه‌کانه‌وه، سێشه‌ممه 9 ی یازده‌ی 2010\nسه‌رۆکی پـێشـووی وڵاته یه‌کگرتووه‌کانی ئه‌مه‌ریکا جۆرج ده‌بلیو بوش ده‌ڵێت هێشـتاش هه‌سـتێـکی ناخۆشی هه‌یه سه‌باره‌ت به سه‌رنه‌که‌وتنی له دۆزینه‌وه‌ی چه‌کی کۆمه‌ڵ کوژ له عێراق که بوونی چه‌کی کۆمه‌ڵ کوژ ئه‌و به‌هانه سه‌ره‌کیـیه بوو بۆ په‌سه‌ندکردنی داگیرکردنه‌که‌ی عێراق به ڕێبه‌رایه‌تی ئه‌مه‌ریکا له سـاڵی 2003 که بووه هۆی ڕووخاندنی ڕژێمی دکتاتۆری سه‌دام حسێن.\nبه‌ڕێز بوش له کتێـبێـکی یاده‌وه‌ریدا به ناوی Decision Points واته خاڵی بڕیاردان باس له شه‌ڕی عێراق و ساته مشـتومڕاویـیه له‌سه‌ره‌کان ده‌کات له کاتی سه‌رۆکایه‌تیدا، که ئه‌مڕۆ سێشه‌ممه که‌وتۆته بازاڕه‌کانی ئه‌مه‌ریکاوه.\nله گفتوگۆیه‌کی ته‌له‌فیزیۆنی له که‌ناڵی NBC هه‌ر سه‌باره‌ت به‌و کتێبه‌ی سه‌رۆکی پـێشـووی ئه‌مه‌ریکا گوتی داگیرکردنه‌که بڕیارێـکی ڕاست بوو درا و هه‌ست به‌وه ناکات که پـێویسته به‌هۆی ئه‌و کاره‌ی داوای لێـبوردن بکات. گوتیشی هاوڵاتیانی عێراقی به‌بێ سه‌دام حاڵیان باشـتره.\nسه‌رۆک پـێشـوو ته‌مه‌ن 64 سـاڵ دانی به ژماره‌یه‌ک هه‌ڵه‌دا نا له کاتی حوکمڕانیـکردنه‌که‌ی. یه‌کێـک له‌و هه‌ڵانه وه‌ڵامی زریانی کاترینا بوو له نیو ئۆرلینز له سـاڵی 2005 که زریانێـکی وێرانکه‌ربوو.


سنووری 4 وڵاتی بڕی.. "ئه‌گه‌ر هه‌موو شته‌كانی ناو مۆبایله‌كه‌م پێشوه‌خته نه‌سڕیبایه‌وه، ئێستا مردبووم"\nKurdistan24 هه‌ولێر 19:11 2022/05/22\nبلیێڤ و خۆشه‌ویسته‌كه‌ی\nجیهان ئۆكرانیا شه‌ڕی رووسیا خۆشه‌ویستی په‌ڕینه‌وه له سنوور مه‌ترسییه‌كانی رێگا گه‌یشتن به ئامانج\nهەرچەندە ماڵی باوکى سێرهی بلیێڤ و دەزگیرانەکەی لە خارکیڤ کە دووەم گەورەترین شاری ئۆکرانیایە، تەنها 10 کیلۆمەتر به ئۆتۆمبێل له شوێنی مانه‌وه‌ی دوور بوو، و دەتوانرێت لە ماوەی 10 خولەکدا بگاتە شوێنی نیشتەجێبوونی لە گوندی تسەرکۆنی، بەڵام لەشکرکێشی رووسیا رێگربوو له‌وه‌ی ئەم رێگایە به‌كاربهێنێت و ده‌رمان و چاره‌سه‌ری پزیشكی بگه‌یه‌نێته دایکه نەخۆشه‌كه‌ی، بۆیه رێگایەكی پڕ له مه‌ترسی و رووبه‌ڕووبوونه‌وه‌ی هێزه‌كانی رووسیا ده‌گرێته‌به‌ر و سنووری 4 وڵات ده‌بڕێت تا ده‌گاته شوێنی مه‌به‌ست.\nژیان لەناکاو لە بەرەبەیانی بیست و چواری شوباتدا گۆڕا، کاتێك هێزەکانی رووسیا ده‌ستیان به هێرشه‌كه كرد بۆ سه‌ر ئۆكرانیا و گوندی بلیێڤی تەمەن 32 ساڵیش لە رۆژهه‌ڵاته‌وه له سنووری رووسیا و هێڵی پێشەوە نزیك بوو، ئەو ده کیلۆمەترەی ئه‌و گه‌نجه له خۆشه‌ویسته‌كه‌ی، ناتالی درۆوی ته‌مه‌ن 28 ساڵ و دایك و باوكی جیادەکاتەوە، دەسوڕایەوە بۆ ناوچەیەك کە مەحاڵە بتوانێت لێیه‌وه بیپەڕێتەوە.\nبەپێی رۆژنامەی "گاردیان"، لەبەر ئەوەی دایکه نەخۆشەکەی کە تەمەنی 66 ساڵ بوو، چاوەڕێی ئەوە بوو کە بلیێڤ دەرمانەکەی بۆ بهێنێت، بیری لەوە کردەوە کە بە پێ بەرەو رۆژهەڵات بڕوات و رێگه‌ی ئەو 10 کیلۆمەترە بە گەشتێکی 3700 کیلۆمەتری پڕ مه‌ترسی بەرەو رۆژئاوا بگۆڕێت.\nبلیێڤ کە یاریزانێکی پوکەر بوو، رێگەی سنووری رووسیای گرته‌به‌ر، پاشان بەسەر رووسیادا بەرەو لاتیڤیا، پاشان بۆ لیتوانیا، دواتر بۆ پۆڵەندا و گەڕایەوە بۆ رۆژئاوای ئۆکرانیا، بۆ ئەوەی لە رۆژئاواوە بگاتە خارکیڤ.\nوه‌ك رۆژنامه‌كه ئاماژه‌ی پێداوه، بلیێڤ دان بەوەدا دەنێت کە ئه‌و بڕیاره‌ی بیرۆکەیەکی شێتانە بوو، "بەڵام ناچار بووم بگەمە لای دایك و باوکم و دەزگیرانەکەم".\nلە رۆژانی سەرەتای جەنگدا، بلیێڤ و یوری برای تەمەن 45 ساڵ، گوندەکەیان "تسیرکۆنی" کە بەهۆی شەڕەوە ئاگری گرتبوو، هەڵهاتن بۆ گوندی سترێلچای نزیك لە باکوور، کە لەلایەن رووسەکانەوە كۆنترۆڵكرابوو، بەڵام بۆردومان نەکرابوو .\nلە گوندەکەدا بلیێڤ دەستی کرد بە گەڕان بەدوای ئەو خێزانانەدا، کە دەیانویست بگەنە پۆڵەندا. ئەو و براکەی بڕیاریان دا بچنە پاڵ کاروانێکی چوار ئۆتۆمبێلی و ده‌ستی به لێكۆڕینی ئۆتۆمبێلە کۆنەکەی كرد، کە ژاوەژاوێكی زۆری لێوه‌ده‌هات، چونکە پێویستی بە چاککردنەوە هەبوو، بەڵام وه‌ك خۆی گوتی: "هیچ بژاردەیەکی دیکە نەبوو".\nلەناو ئۆتۆمبێلەکەی بلیێڤدا دوو کەسی نه‌ناسراویش لەگەڵ ئه‌و و براکەیدا سواری ئۆتۆمۆبیله‌كه بوون بە ناوەکانی ئیمیل تەمەن 28 ساڵ و دەزگیرانەکەی بە ناوی کاتیا تەمەن 22 ساڵ.\nگەشتەکە له 4ی نیسان له كاتژمێر 1ی پاشنیوه‌ڕۆ دەستی پێکرد.\nبلیێڤ گوتی: "سەرەتایەکە ئومێدبه‌خش نه‌بوو، سەربازانی رووسیا پێیان راگەیاندین کە سنوورەکە کیلۆمەترێك لێیانەوە دوورە و ئه‌گه‌ری زۆره كراوه‌بێت، بەڵام وا نەبوو" و وه‌ك دووپاتیكرده‌وه، "تەنها بژاردەی ئەو کاتە ئەوە بوو، کە 70 کیلۆمەتر بەناو خاکی داگیرکراوی ئۆکرانیادا لێبخوڕین بۆ ناوچەیەکی خاڵێكی دیكه‌ی پەڕینەوە له سنوور".\nبلیێڤ دەڵێت: "ئێمە ئەم هەڵبژاردنە قورسەمان کرد، خاڵی پشکنینی زۆر هەبوو، لە ناوەڕاستی رێگاکەشدا سەربازانی رووسیا رێگەیان پێنەدەداین تێپەڕین، ئێمه‌یان گواسته‌وه ناو کەمپێكی سه‌ربازی و لێپرسینه‌وه‌ی زۆریان له‌گه‌ڵدا كردین".\nله درێژه‌ی قسه‌كانیدا بلیێڤ گوتی: رووسەکان زۆر گومانیان لە ئیمیل هەبوو کە خەڵکی شاری لوهانسكی رۆژهه‌ڵات بوو و پاسپۆرتی نەبوو (...) و مۆبایلەکەی لاكی ده‌كرد و تێكچووبوو، ئه‌ویش بەهۆی شێی ئەو ژێرزەمینەی کە له ترسی بۆردومانه‌كه خۆی تێدا حه‌شاردابوو.\nبە گوتەی بلیێڤ، سەربازانی رووسیا جلوبەرگەکانی ئیمیلیان داکەند، بۆ ئەوەی بەدوای تاتۆیەکدا بگەڕێن، کە رەنگە ببێته بەڵگەیه‌ك بۆیان له‌سەر سەربازانی ئۆكرانیا.\nهەروەها سەربازەکان خۆیان دەستیان کرد بە گەڕان بەناو مۆبایلەکەی بلیێڤدا، بەڵام ئەو هەموو شتێکی سڕیبووەوە: "ئەگەر نەمکردبا، ئێستا مردبووم"، ئه‌و گوتی: کاتێك شەڕەکە هەڵگیرسا، ئەو لە رێگەی تەلەفۆنەوە شوێنی کاروانە سەربازییەکانی رووسیای بۆ هاوڕێكانی له‌ناو هێزه‌كانی به‌رگری ناوچه‌یی ئۆكرانیا ناردبوو، به‌ڵام به‌هۆی سڕینه‌وه‌یان هیچیان نه‌كه‌وتنه ده‌ست هێزه‌كانی رووسیا و دواجار لە کاتژمێر 4ی ئێوارەی یەکەم رۆژی گەشتەکەدا.\nهەرچەند قەدەغەی هاتوچۆی رووسیا لە کاتژمێر 5ی ئێوارە دەست پێدەکات، بەڵام گرووپی چوار سەرگەردانەکه لە گەشتەکەیان بەردەوام بوون و ژیانیان خستە مەترسییەوە.\nگروپەکە رێڕەوی خۆڵیان گرتەبەر، و ناچار بوون پردێکی تێکچوو لە گوندی روبیگنی ببڕن، "پرده‌كه به 20 مەتر له ئاستی خۆی دابه‌زیبووه ناو ڕووبارەکە، لەو کاتەدا ترسام".\nباری دەروونی سەرگەردانەکان دوای پەڕینەوەیان لە پردەکە باشتر بوو، بەڵام به‌ربه‌ستێكی دیكه هاته‌پێش و کارەساتێکی دیکە روویدا، ئه‌مه‌ش دوای ئەوەی تایەکانی پێشەوەی ئۆتۆمبێلەکەی زیانێکی زۆریان بەرکەوت دوای ئەوەی کەوتە ناو چاڵێكه‌وه، بۆیە یاوه‌رانی بلیێڤ ناچاربوون یارمەتی بده‌ن بۆ ئه‌وه‌ی خۆیان بگه‌یه‌ننه نزیکترین گوند به‌مه‌به‌ستی گه‌ڕان به‌دوای میکانیکێك بۆ چاككردنه‌وه‌ی ئۆتۆمبێله‌كه‌یان، ئەو میکانیکە، لە راستیدا ئۆتۆمبێلەکەی چاك كرده‌وه".\nلەسەر سنوور، نزیکەی کاتژمێر حەوتی ئێوارە، کارەبا نەبوو"، بەڵام سەربازە رووسەکان بە دۆشکە به‌ڕووماندا دەرکەوتن، "ئێمە بۆمان روون کردەوە، کە رێگاکە نازانین... پێکەوە گفتوگۆمان کرد...، و ئەوان قبوڵیان کرد".\nکاتژمێر سێی بەیانی رۆژی دووەمی گه‌شته‌كه، گرووپەکە لە رووسیا بوون و کاروانەکە بەرەو بێلگۆرۆد رۆیشتن کە نزیکترین شاری گەورەی رووسیا بوو له سنوور.\nبەڵام ئه‌ندامانی هێزه ئه‌منییه‌كانی رووسیا شوێنیانكه‌وتن، بلیێڤ دەڵێت: "هەموو یەکێکمان جارێکی دیکە لێکۆڵینەوەیان لەگەڵ کرا، دەمزانی مۆبایلەکەم پاکە، پرسیاریان لەبارەی کارەکەمەوە کرد، بۆیە نزیکەی 20 خولەکمان به قسەکردن لەسەر پوکەر بەسەر برد".\nکاروانەکە نزیکەی کاتژمێر پێنجی بەیانی گەیشتە بەلگۆرۆد و هەمووان لە دەرەوەی مۆڵێکی بازرگانی له‌ناو ئۆتۆمبیله‌كه‌دا خه‌وتن.\nپاشان کاروانەکە لە گەشتەکەیدا بە سەر کورسك، رووسلاڤ، سمۆلێنسك و ڤێلیکیە لوکی تێپەڕی و دواجار کاتژمێر دەی رۆژی دواتر، واتە شەشی نیسان گەیشتە دەروازەی سنووری ئۆبیلینکا بۆ ناو لاتڤیا.\nپبلیێڤ له گێڕانه‌وه‌ی چیرۆكه‌كه‌یدا دەڵێت: 16 کاتژمێری خایاند تا له سنوورەکە په‌ڕیینه‌وه، "بەڵام لە کۆتاییدا هەستمان بە ئاسوودەیی کرد، دوای ئەوەی بەو سنوورەدا تێپەڕین و گەیشتینە لاتڤیا، لە کۆتاییدا پەیوەندیمان بە خۆشه‌ویسته‌كه‌م، دایکم و باوکمەوە کرد"، دەزگیرانەکەم پێی گوتم: له پۆڵه‌ندا بمێنه‌ره‌وه و نه‌گه‌ڕێیته‌وه بۆ ئۆكرانیا، بۆ ئه‌وه‌ی سه‌لامه‌ت بیت، و دەتوانین دوای کۆتایی هاتنی جەنگ کۆببینەوە”.\nبلیێڤ و هاوڕێکانی کاتیان نەبوو بیربکەنەوە، کاتژمێر دووی بەیانی بوو، گەشتێکی هەزار کیلۆمەترییان لە رێگەی لاتڤیاوە بۆ پۆڵەندا له‌پێش بوو.\nکاروانەکە جارێکی دیکە بەرەو وارشۆ كه‌وته‌ڕێ و کاتژمێر حەوتی ئێوارە گەیشتە وارشۆ. هاوڕێ سەفەرەکانی گەیشتنه شوێنی مەبەست، لەوێ هۆڵێکی گەورەی پێشانگا گۆڕدراوە بۆ ناوەندێکی پەنابەران و گوازرانه‌وه ناو هۆڵه‌كه.\nپێویستبوو بلیێڤ بڕیاری خۆی بدات. لە ماوەی حەوت رۆژ مانەوەی لە وارشۆ بەهۆی تووشبوونی بە کۆرۆنا، مەترسییەکانی گەڕانەوەی بۆ ئۆکرانیا بۆ ئەوەی بگاتە دایك و باوك و دەزگیرانەکەی، پێدەچوو زۆر قورس بێت.\nلە 14ی نیسان، کاتژمێر دووی ئێوارە، بلیێڤ وارشۆی بەرەو سنوورجێهێشت، و پەیوەندی بە کاروانێکی مرۆییەوە کرد، کە بەرەو کیێڤی پایتەختی ئۆکرانیا دەڕۆیشت.\nهەروەها رێگای کیێڤیش پڕ بوو لە مەترسی، بەهۆی ئەوەی زۆرێك لە رێگه‌کان داخرابوون، ئەمەش سەد کیلۆمەتر بۆ گەشتە 550 کیلۆمەترەکەی لە پۆڵەندا بۆ کیێڤ زیاد کرد.\nبلیێڤ نیوەڕۆی 15ی نیسان گەیشتە لای یه‌كێك له هاوڕێكانی له شاری کیێڤ و دوای 11 رۆژ توانی بۆ یه‌كه‌م جار له‌سه‌ر پێخه‌فێك بخه‌وێت.\nبەرەبەیانی 18ی نیسان، له کیێڤه‌وه بەرەو پۆلتاڤا بەڕێکەوت، کە شارێکە لە نیوەی رێگای شوێنی مەبەستیدا بوو، کە برا بچووکەکەی لەوێ دەژیا.\nلە پۆلتاڤا دەرمانی بۆ دایك و باوکی کڕی و به‌ره‌و هێڵەکانی پێشەوەی جەنگی ئۆکرانیا كه‌وته‌ڕێ، کە له‌و ناوچه‌یه به‌هۆی شه‌ڕ و گرژییه‌كانی خاكیێڤ، گوندەکەی ببووه شوێنێكی دابڕاو له ده‌وروبه‌ری، بەڵام بلیێڤ بڕیاریدا، ئەوەی دەیویست بەدەستی بهێنێت.\nئەو ویستوویەتی دایك و باوکی تووشی سەرسوڕمان بکات، بۆیە تەلەفۆنی بۆ کردوون و پێی گوتوون، کە یەکێك لە خۆبەخشەکان لە نزیك ماڵەکەیە، بۆیە دەبێت بێنە خوارەوە بۆ پێشوازیکردن، هەروەها دەشڵێت: "کاتێك هاتنە خوارەوە، منیان بینی و لە باوەشیان گرتم و... فرمێسکەکان رژان".\nله‌كاتێكیشدا كه تەنها 50 مەتر لە ماڵی ناتالیەوە دوورە، پۆلیس رێگرییان لێکرد، "گومانیان لە بەتانیەکان و بارودۆخی ئۆتۆمبێلەکەم هەبوو، پرسیاریان لێکردم کە ئایا تێیدا خەوتووە و بۆچی؟"، ئاماژەی بەوەشکرد، "ئه‌وه‌ی له‌وێش منیان رزگاركرد، تەنها مۆرەکانی سه‌ر پاسپۆرتەکەم بوون بووه جێگه‌ی متمانه‌پێكردنیان به چیرۆكه‌كه‌م".\nلە کۆتاییدا بلیێڤ گەڕایەوە و ناتالی به زه‌رده‌خه‌نه‌وه لێی پرسی، ئایا راسته دەزگیرانەکەی بڕیاری گه‌ڕانه‌وه‌ی داوه؟ بلیێڤ گوتی: "نیشتمان هه‌ر نیشتمانە".


زانیاری گرنگ لەسەر هەڵبژاردنەکانی تورکیا - ئاگاپرێس | Aga Press\nزانیاری گرنگ لەسەر هەڵبژاردنەکانی تورکیا\nله توركیا به مه‌به‌ستی دیارییكردنی سه‌ركۆمار و ئه‌ندامانی ٢٧ه‌مین خولی په‌رله‌مان، هاووڵاتییان روو له سندوقه‌كانی ده‌نگدان ده‌كه‌ن.\nله هه‌ڵبژاردنه‌كاندا له ناوخۆی وڵات ٥٦ ملیۆن و ٣٢٢ هه‌زار و ٦٣٢ ده‌نگده‌ر له ١٨٠ هه‌زار و ٦٥ وێستگه و سندوقی ده‌نگدان ده‌نگده‌ده‌ن. له ده‌ره‌وه‌ی وڵات پرۆسه‌ی ده‌نگدان رۆژی حه‌وتی حوزه‌یران ده‌ستیپێكرد و رۆژی ١٩ی حوزه‌یران كۆتاییهات. ئه‌و ده‌نگده‌رانه‌ی له ده‌ره‌وه‌ی وڵات ناویان تۆماركراوه، ئه‌مڕۆ تا كاتژمێر ١٧:٠٠ ده‌توانن له ده‌روازه سنوورییه‌كان ده‌نگبده‌ن.\nله سه‌رانسه‌ری توركیادا ده‌نگده‌ران له نێوان كاتژمێر ٠٨:٠٠ تا كاتژمێر ١٧:٠٠ روو له سندوقه‌كانی ده‌نگدان ده‌كه‌ن. له كاتژمێر ١٧:٠٠دا، ئه‌و ده‌نگده‌رانه‌ی له چاوه‌ڕوانیدان بۆ ئه‌وه‌ی ده‌نگبده‌ن، ده‌ژمێردرێن و ده‌نگه‌كانیان ده‌ده‌ن.\nسه‌ره‌تا كارته‌كانی ده‌نگدان كه تایبه‌ت به هه‌ڵبژاردنی سه‌رۆكایه‌تی كۆمار ده‌ژمێردرێن و جیاده‌كرێنه‌وه.\nله هه‌ڵبژاردنی سه‌رۆكایه‌تی كۆماردا شه‌ش كاندید ركابه‌ریی ده‌كه‌ن. كاندیدی “هاوپه‌یمانێتیی كۆمار” كه ئاك پارتی و مه‌هه‌په پێكیانهێناوه، سه‌ركۆماری توركیا، ره‌جه‌ب ته‌یب ئه‌ردۆغانه، كاندیدی جه‌هه‌په، موحه‌ڕه‌م ئینجه‌یه و كاندیدی هه‌ده‌په، سه‌ڵاحه‌ددین ده‌میرتاشه.\nهاوكات هه‌ریه‌ك له سه‌رۆكی گشتیی ئییی پارتی (پارتی چاكه)، مه‌راڵ ئاكشه‌نه‌ر و سه‌رۆكی گشتیی پارتی سه‌عاده‌ت، ته‌مه‌ل كارامۆڵڵائۆغڵو و سه‌رۆكی گشتیی پارتی وه‌ته‌ن، دۆغو په‌رینچه‌ك كه هه‌ریه‌كه‌یان دوای ئه‌وه‌ی داواكارییان بۆ بوونه كاندید له هه‌ڵبژاردنی سه‌رۆكایه‌تی كۆماردا پێشكه‌شكرد، به ده‌نگی پێویستی ١٠٠ هه‌زار ده‌نگده‌ر، توانییان ببنه كاندید، به‌شداریی له هه‌ڵبژاردنه‌كانی سه‌رۆكایه‌تی كۆماردا ده‌كه‌ن.\nده‌نگده‌ران له‌جیاتی ٥٥٠ په‌رله‌مانتار، ده‌نگ بۆ ٦٠٠ په‌رله‌مانتار ده‌ده‌ن. هه‌ریه‌ك له ئاك پارتی، جه‌هه‌په، هه‌ده‌په، هوداپار، ئیی پارتی (پارتی چاكه)، مه‌هه‌په، پارتی سه‌عاده‌ت و پارتی وه‌ته‌ن به‌شداریی له هه‌ڵبژاردنه‌كاندا ده‌كه‌ن. كاندیده‌كانی به‌به‌په له رێگه‌ی لیسته‌كانی ئاك پارتی و كاندیده‌كانی ده‌په‌ش له رێگه‌ی لیسته‌كانی ئییی پارتییه‌وه به‌شداریی ده‌كه‌ن.\nله سایه‌ی هه‌مواری نوێی ده‌ستووردا كه رێگه ده‌دات پارته سیاسییه‌كان هاوپه‌یمانێتیی له هه‌ڵبژاردندا ئه‌نجامبده‌ن، دوو هاوپه‌یمانێتیی پێكهێنراون. ئاك پارتی و مه‌هه‌په له ژێر ناوی “هاوپه‌یمانێتیی كۆمار” و هه‌ریه‌ك له جه‌هه‌په، ئییی پارتی و پارتی سه‌عاده‌ت له‌ژێر ناوی “هاوپه‌یمانێتیی گه‌ل”دا له‌سه‌ر كارته‌كانی ده‌نگدان بوونیان هه‌یه.\nئاگاپرێس توركيا ,


خۆکوژیی ٤ ژن و کچ لە شاری ماکۆ\n16:45 - 21 خاکەلێوه 2713\nئاژانسی کوردپا: لە شاری ماکۆ ٤ ژن و کچی کورد کە تەمەنیان لە نێوان ١٨ هەتا ٢٠ ساڵ دایە، بەهۆی کێشەی کۆمەڵایەتییەوە دەستیان دایە خۆکوژی.\nبەپێی راپۆرتی ئاژانسی هەواڵدەریی کوردپا، چەند رۆژ پیش ئێستا کچێک بەناسناوی \_"عەلەم هوولی\_" کچی حەسەن، ئاگری لە جەستەی خۆی بەردا و پاش گەیشتن بە نەخۆشخانەی شاری ماکۆ بەهۆی کاریگەریی برینەکانییەوە گیانی لەدەست دا.\nسەرچاوەیەکی ئاگادار بە هەواڵنێری کوردپای راگەێاند: ئەو ژنە تەمەن ٢٠ ساڵ و خەڵکی گوندی \_"قزڵ ئارخ\_"ی سەربە شاری ماکۆ بووە کە ماوەیەک پیش ئێستا بەشێوەی زۆرەملی بە شوو درابوو.\nهەر لەو پەیوەندییەدا رۆژی شەممە ریکەوتی ١٧ی خاکەلێوەی ئەمساڵ ژنێکی دیکە بەناوی \_"شاناز هادیان\_" تەمەن ١٨ ساڵ و کچی مەجید، ئاگری لە جەستەی خۆی بەردا و ٦٠%ی لەشی تووشی سووتان بووە و باری تەندروستی ناوبراو ناجێگیر راگەیاندراوە.\nئەو کچە خەڵکی گوندی \_"کش ئارخی\_" سەربە شاری \_"شووت\_" بووە و ماوەی ٧ مانگ پێش ئێستا ژیانی هاوبەشی پێکهێنابوو.\nلەلایەکی دیکەوە رۆژی هەینی رێکەوتی ١٦ی خاکەلێوەی ئەمساڵ کچێک بەناوی \_"چیمەن ئەمویی\_" تەمەن ١٨ ساڵ ئاگری لە جەستەی خۆی بەردا و پاش راگواستن بۆ نەخۆشخانە بەهۆی قوڵیی برینەکانییەوە گیانی لەدەست دا.\nهەروەها رۆژی ٥ی خاکەلێوەی ئەمساڵ کچێکی تەمەن ٢٠ ساڵ، کچی \_" بەکر رەسووڵی\_"، خۆی خستوەتە نێو چۆمی \_"قەرەسوو\_" و لە ئەنجامدا گیانی لەدەست داوە.\nهەتا کاتی بڵاوبوونەوەی ئەم هەواڵە تەرمی ئەو کچە کوردەی خەڵکی گوندی \_"پەنجەرلوو\_"ی سەربە شاری ماکۆ، نەدۆزراوەتەوە.


ANF | ئەنجامنامەى کۆنفرانسی زانکۆی برۆکسل لەسەر بیر و رامانى عەبدوڵا ئۆجالان\nکۆنگرەى نەتەوەیى کوردستان (کەنەکە) لە زانکۆی برۆکسل کۆنفرانسێکى لەبارەى بیر و رامانى عەبدوڵا ئۆجالان رێبەری گەلی کورد بەڕێوەبرد.\nسێشه‌ممه, 23 Apr 2019, 09:28\nکۆنگرەى نەتەوەیى کوردستان ئەنجامنامەى کۆنفرانسی بیر و رامانى ئۆجالانى بڵاوکردەوە.\nدەقی ئەنجامەى کۆنفرانسی بیر و رامانى ئۆجالان\nئەنجامنامەی کۆنفرانس لەسەر بیر و رامانی عەبدوڵا ئۆجەلان\nکۆنگرەی نەتەوەیی کوردستان (کەنەکە) لە ٢٠ی ٤ی ٢٠١٩ دا لە زانستگای بروکسل لە ژێر دروشمی "لە ٢١ ساڵەی دەستگیرکردنیدا، بیر و رامانی عەبدوڵا ئۆجەلان، ئەڵتەرناتیڤێک بۆ پرسە سیاسیی و کۆمەڵایەتییەکان" کۆنفرانسێکی پێک هێنا.\nکۆنفرانسەکە بریتیی بوو لە ٣ پانێل. پانێلی یەکەم؛ سەبارەت بە یەکیەتیی نەتەوەیی گەلی کوردستان بوو. پانێلی دووهەم؛ سەبارەت بە نەتەوەی دیموکراتیک و کۆنفیدەراڵیزمی دیموکراتیک بوو. پانێلی سێهەمیشیان؛ لە سەر زانستی ژنۆلۆژیی بوو.\nئاخافتنی بەشداربووانی هەر سێ پانێلەکە لە ژێر ناونیشانی جیاوازدا بوو کە لەسەر جیهانبینیی و دید و ڕووانگەی عەبدوڵا ئۆجەلان قووڵ بووبوونەوە و پاشان بەشداربووانی کۆنفرانس بە گەرمی و چالاکانە بە شێوەی پرسیار و تێبینیی خۆیان کۆنفرانسەکەیان دەوڵەمەند کرد.\nلە دروشمی کۆنفرانسەکەدا وەبیرهێنرابووەوە کە بەڕێز عەبدوڵا ئۆجەلان لە پیلانگێڕییەکی نێونەتەوەیی دا رفێنراوە و ئەوە ٢١ ساڵە لە زیندانی ئیمراڵی دایە و لە بارودۆخێکی فرە دژواردا ژیان بەسەر دەبات. بەڵام بیر و هزری ئەو، جیهانبینیی و ڕووانگە و پێشنیار و پارادیگمای ئەو سەبارەت بە نەتەوەی دیموکراتیک ئەمڕۆ لە ڕۆژهەڵاتی ناوەڕاستەوە گەیشتووەتە ئەمریکای لاتین و ئەفریقا و کەوتووەتە ناو ڕۆژەڤی زانکۆ و دانیشگاکانی ئوروپا. بیر و هزری بەڕێز ئۆجەلان وەکوو مەشخەڵێکی گەش هەڵگیرساوە و خەڵک زیاتر و زیاتر لە دەوری کۆدەبنەوە.\nبەڕێز عەبدوڵا ئۆجەلان هەتا ئێستا دەیان کتێبی نووسیووە و سەرەڕای ڕەوشی دژوار و پڕ ئەسارەت و بێدەرفەتیی هێشتا تووانیویەتی ١١ کتێبی تر بنووسێت و بیانخاتە بەر دەستمان. لە چوارچێوەی تیئۆریی خۆیدا پارادیگمایەکی جیاوازی سەبارەت بە دامەزراندنی سیستمێکی سیاسیی و کۆمەڵگای ئازاد و پێشکەوتووخواز و سەربەخۆ خستووەتە بەردەست. هەتا ئەمڕۆ نووسینەکانی وەرگێڕدراون بۆ سەر ٢٨ زمانی جیاواز و لە دەیان زانکۆ و دانیشگای جیهانییدا گەلێک دوکتۆرا و تێز لە سەر بیر و هزری ئەو دەنووسرێن و بڵاو کراونەتەوە.\nئێستا دید و پارادیگمای بەڕێز ئۆجەلان لە جوگرافیای سیاسیی و کۆمەڵگای کوردستان و ڕۆژهەڵاتی ناوەڕاستدا بووە بە بەدەنەیەک. ژیانێکی نوێ لە دەوری بیر و هزری ئەو گەرم و گەش دەبێت. لە لایەکی دیکەوە گەورەترین بزووتنەوەی سیاسیی، چەکداریی و کۆمەڵگای لە کوردستان لە سەر بناخەی مۆدێلی پارادیگمای بەڕێز ئۆجەلان ئاوەدان بووە و دامەزراوە. ئەم ڕێکخستنە وەکوو ئەکتەرێکی گرینگ لە هەرێمی ڕۆژهەڵاتی ناوەڕاست دا خاوەنی دروشم و دیدگایەکی بەرچاوە.\nئەم بزووتنەوە نوێیەی کوردستان کە لە سەر پارادیگماکانی بەڕێز ئۆجەلان ڕیشەی داکووتاوە، پێویستیی بە خوێندنەوەیەکی جدی و گوتوبێژی بەرفراوان هەیە. پێش هەر لایەکی دیکە پێویستە کوردستانیان خۆیان لە سەری ڕاوەستن و گفتوگۆ و قسەوباسی لەسەر بکەن، بەتایبەتیی لەبەرئەوەی کاریگەریی ئەم پارادیگما و دونیابینییە تا دێت زیاتر و زیاتر لە سەر کۆمەڵگای کوردستان دەردەکەون.\nسەر ئەنجامی پانێلەکان، پاش گفتوگۆ و قسە و باسی جدی و بە سوود و هەمەلایەنە لە کۆنفرانسی "لە ٢١ ساڵەی زیندانیبووندا بیر و هزری عەبدوڵا ئۆجەلان، ئەڵتەرناتیڤێک بۆ پرسە سیاسیی و کۆمەڵگاییەکان"، بە دروستیان زانی کە ئەم خاڵانەی خوارەوە وەکوو دەرئەنجامێکی کۆتایی کۆنفرانسەکە بخەنە بەر دیدی ڕای گشتیی:\n١ - کوردستان لە دووڕیانێکی مێژوویی و جەنجاڵدا ژیان بە سەر دەبات. گەلی کوردستان لە سایەی بیر و هزری بەڕێز ئۆجەلان لە ڕێگای پێشخستنی یەکێتیی ناوخۆیی و لە کۆدەنگکردنی کۆنگرەی نەتەوەیی کوردستاندا دەتوانێت تانج بخاتە سەر دەستکەوتەکانی خۆی.\n٢ - بۆ پێشخستنی یەکێتیی نەتەوەیی پێویستە کە لە دین و باوەڕەوە هەتا دەگاتە مێژوو و فەلسەفە و بوارەکانی دیکەی ژیان خۆی پێش بخات، و گەلی کوردستان خۆی و وڵاتی خۆی لە دەست تواندنەوە و سڕینەوەی داگیرکەران ڕزگار بکات و لە چوارچێوەی ڕووانگەی "کۆمەڵگای ئازاد" دا خۆی لە نوێوە هۆشیار و زانستدار بکات.\n٣ - لە مژاری یەکێتیی نەتەوەییدا یەکێک لە خاڵە بنەڕەتیەکان پرینسیپی پاراستی ڕەوای گەل و وڵاتە. لە هەرێمێکی وەکوو ڕۆژهەڵاتی ناویندا و لەم دەمەدا کە هێرشی مۆدێرنیتەی سەرمایەداریی هێزگەلی داگیرکەر لە سەر گەلان بەردەوامە، ئەوا پاراستنی ڕەوا بۆ مستوەگەر گرتنی هەبوون و ژیانێکی ئازاد پێویستییەکی گرینگە.\n٤ - مۆدێرنیتەی سەرمایەداریی و سازمانە کۆنەپەرستەکانی، بۆ نموونە وەکوو دەوڵەت نەتەوە، لە ناو گیرۆدەبوون و قەیرانی گەورەدان. بۆ ئەوەی بەر بەم چارەنووسە بگرن فشار زیاتر دەهێنن و ئێش و ئازاری گەلان زیاتر دەکەن. لە ڕێگای شەڕ و هێرشەوە دەیانەوێت تێکچوون و سەرنگومبوونی خۆیان دوا بخەن. سیستمەکانی هەرێمی ڕۆژهەڵاتی ناوین دەسەڵات و ژیانی خۆیان لە سەر دروستکردنی ناکۆکی ئەتنیکیی و دینیی و مەزهەبیی بونیاد دەنێن. پێکهاتە جیاوازەکان دژ بە یەک هان دەدەن و دەبزووێنن، بە نەژادپەرستی، ئایینپەرستی و ململانێی مەزهەبی هەوڵ دەدەن ئاشتی و ئارامی لە ناو و لە نێوان پێکهاتەکاندا تێکبدەن و بشێوێنن. لە لایەکی دیکەوە جیهانبینیی و پارادیگمای نەتەوەی دیموکراتیک و کۆنفیدراڵیزمی دیموکراتیکی بەڕێز ئۆجەلان بۆ ڕۆژهەڵاتی ناوەڕاست ئاشتیی و ئازادیی و ژیانێکی هاوبەشی هەموو پێکهاتەکان پێش دەخات و مستوەگەر دەکات. ئەم پارادیگمە بە ئەزموونی ڕۆژئاوا / باکوور و ڕۆژهەڵاتی سووریا بووە بە نەزمێک کە بۆ هەموو گەلانی ئازادیخواز بووە بە هیوا و ئیلهام.\n٥ - بەڕێز عەبدوڵا ئۆجەلان بیر و رامانی خۆی لە سەر بیردۆزی ئازادیی ژنان پێش خستووە و نیشانی دەدات کە هەتاکوو ژنان ئازاد نەبن کۆمەڵگا ناتوانێت ئازاد بێت. لەم چوارچێوەیەدا لە هەموو بوارەکانی ژیاندا خۆڕێکخستنی ژنان، لە هەمان کاتدا دەبێتە هۆی ئەوەی کە کۆمەڵگایش دەهێنێتەوە سەر خەتی دروستی خۆی کە خەتی ڕەوشتیی و سیاسییە.\n٦ - زانیاریی نوێی ژیانی ژنۆلۆژیی لە هەمان کاتدا کاکڵەی کۆمەڵگای ئازاد و ڕەووشتیی و سیاسییە. پێشخستنی ئەم زانستە کە بەشێکی گرینگ لە دید و دونیابینیی بەڕێز عەبدوڵا ئۆجەلانە، لە هەمان کاتدا دەبێت بە هێمای ژیانی نوێ و ئازاد و دیموکراتیک.\n٧ - لە کۆنفرانسەکەدا لە بواری فیزیکیشدا، ئازادیی بەڕێز ئۆجەلان بوو بە خاڵێکی گرینگ. بەشداربووانی کۆنفرانس هاوبیر و هاوڕان لە سەر ئەوەی کە کەسایەتیەکی وەکوو بەڕێز ئۆجەلان بە هۆی بیر و باوەڕی خۆیەوە بووە بە هیوایەک و نابێت لە دۆخی ئەسارەت و دژوارییدا بهێڵرێتەوە.\n٨ - بۆ ئەوەی لە بواری فیزیکیشەوە پەیامی بەڕێز ئۆجەلان بگاتە هەموو جیهان، بەشداربووانی کۆنفرانس هاوبیر و هاوڕان کە دەبێت بەرخۆدانی چالاکی گرەوی مانگرتن لە خۆراک گەورەتر بکرێت و هەروەهاش پەیامی "ئێمە دەبێت گۆشەگیریی بشکێنین، فاشیزم بڕووخێنین و کوردستان ئازاد بکەین" بە سەر بخەین.\n٩ - بۆ ئەوەی سزای گۆشەگیریی لە سەر بەڕێز ئۆجەلان بشکێنین ئەوا چالاکیەکانی گرەوی مانگرتن لە خۆراک کە بە پێشەنگیی لەیلا گیوڤەن دەستی پێ کرد و ئێستا ژمارەی ئەوان لە حەوت هەزار کەس زیاترە، ئەوا بەشداربووانی کۆنفرانس بەڕێزەوە سڵاو لە هەموو چالاکوانان دەکەن و جەخت دەکەن کە هەتا کۆتایی لەگەڵ داخوازیی ئەوان دا دەبن. ئۆجەلان بە بیر و ڕامانی خۆی و بە هەموو ژیانی خۆی بۆ ئازادیی گەلی کوردستان و مرۆڤایەتیی خەباتی کردووە و هەر بەردەوامە، لەبەرئەوە تێکۆشان و خەباتکردن بۆ ئازادیی ئۆجەلان بۆ ئێمە پێوەرێکی هەرە بنچینەییە. بەشداربوونی کۆنفرانس لە سەر ئەم بناخەیە بانگ لە گەل دەکەن کە بۆ شکاندن و کۆتاییهێنان بە گۆشەگیریی و بۆ ئازادیی بەرێز ئۆجەلان زیاتر و گەرموگوڕتر تێ بکۆشن.\n١٠ - بەشداربووانی کۆنفرانس بانگ لە هێزی دیموکراسیی جیهان دەکەن کە بۆ کۆتاییهێنان بەو ناڕەواییەی دژ بە بەڕێز ئۆجەلان دەکردرێت دەنگی خۆیان بڵند بکەن و تێبکۆشن و هاوپشتی گەلی کوردستان بن.\n١١ - لە گۆتوبێژی ناو کۆنفرانسەکەدا ڕوون بووەوە کە لە ڕۆژهەڵاتی ناوەڕاستدا ڕێگای ئاشتیی و چارەسەریی بە پێی پرۆژەی بەرێز ئۆجەلان بە پێشخستنی پارادیگمی نەتەوەی دیموکراتیک ئەنجام دەدرێت. هەموو کۆمەڵگا، گەل. بیر و باوەڕی چواردەوری ئەم هزرە، دەتوانن خۆیان بپارێزن و هەبوونی خۆیان مستوەگەر بکەن و ناسنامە و کولتوری خۆیان پێش بخەن و لە سەر ئەم بناخەیە پێوکەوەژیانێکی ئازاد بونیاد بنێن.\n١٢ - کۆنفرانس دیاری کرد کە بۆ گەلەکەمان جێگای سەربڵندییە کە سەرهەڵدان و لەدایکبوونی پارادیگمی ئەڵتەرناتیڤ کە سەبارەت بە ژیانێکی دیموکراتی و بەرابەر و ئازادە و خراوەتە بەردەستی هەموو مرۆڤایەتیی لە کوردستانەوە سەرچاوەی گرتووە و پەیدا بووە. ئەم ڕاستیەش لە سەر ئێمە خۆی فەرز دەکات کە ئێمە لە هەر کەسێک باشتر بە پارادیگمی نەتەوەی دیموکراتیک خۆ پەروەردە بکەین بیخەنە ژیانەوە.\n١٣ - بەشداربووانی کۆنفرانس بە پێویستی دەزانن کە ئەم جۆرە کۆنفرانسانە بەردەوامیان هەبێت و داوا لە بەڕێوەبەرایەتیی کۆنگرەی نەتەوەیی کوردستان ک.ن.ک دەکەن کە لە شوێنی و جێی دیکەش دووبارەیان بکەنەوە.


ئۆپۆزسێۆنی چاد خۆی بۆ دووباره‌کردنه‌وه‌ی هه‌ڵبژاردن ئاماده ده‌کات.\nتائێستا ئاکامی فه‌رمی هه‌ڵبژاردنی سه‌رۆکایه‌تی له‌چاد ئه‌وه‌ی ڕۆژی 10ی مانگی چوار به‌ڕێوه چوو ڕانه‌گه‌ێندراوه. به‌ڵام پاڵێوراوانی ئۆپۆزسێۆن ده‌ڵین ژماره‌ی ده‌نگه‌کانیان ده‌رده‌خات وڵاته‌که به‌ره‌و خولێکی دووباره‌کردنه‌وه‌ی ده‌نگدان ده‌چێته‌وه و به‌هیچ ئاکامێکی دیکه ڕازی نین. ئه‌مه نوێترین هێمایه بۆ بوونی گرژی له‌کاتێکدا سه‌رۆک ئیدریس دیبی هه‌وڵ بۆ به‌ده‌ستهێنانی خولێ پێنجه‌می پۆسته‌که‌ی ده‌دات. په‌یامنێری ده‌نگی ئه‌مریکا مۆکی ئێدون کندزیکا له نجامینا پایته‌ختی چاده‌وه ئه‌م ڕاپۆرته‌ی بۆ ناردووین.\nمه‌هامه‌ت ئه‌حمه‌د ئه‌لهابۆ ده‌ڵێت سه‌رۆکی پارتی ئۆپۆزسێۆن له‌پێناو ئازادی و په‌ره‌پێدان ناسراو به (PLD) و ده‌مڕاستی پاڵێوراوانی ئۆپۆزسێۆن بۆ سه‌رۆکایه‌تی ده‌ڵێت دوای به‌ده‌ستکه‌وتنی ئاکامه‌کان له‌نوێنه‌ره‌کانیان له‌جیاکردنه‌وه‌ی ده‌نگه‌کان له‌هه‌موو بنکه‌کانی ده‌نگدان، هیچ له‌کاندیده‌کان سه‌رکه‌وتنی ڕه‌هایان له‌خوولی یه‌که‌می هه‌رڵبژاردنی ڕۆژی یه‌کشه‌مه‌دا به‌ده‌ست نه‌هێناوه، ئۆپۆزسێۆنی سیاسی خۆی بۆ خولێکی دوباره‌کردنه‌وه‌ی هه‌ڵبژاردن ئاماده‌کات.\nمه‌هامه‌ت ده‌ڵێت" ئه‌وان سه‌ریان سووڕماوه، سه‌رباری ئه‌وه‌ی هیچ له‌کاندیده‌کانیان سه‌رکه‌وتنیان له‌خولی یه‌که‌می هه‌ڵبژاردنی سه‌رۆکایه‌تیدا به‌ده‌ست نه‌هێناوه به‌ڵام سه‌رۆکی ئێستا ئیدریس دیبی داوا ده‌کات به‌ئاکامی هه‌ڵبژاردن که له‌لایان کۆمسێۆنی هه‌ڵبژارندی ووڵاته‌وه ئه‌و وه‌ک براوه له‌پێناو ئاشتیدا ڕاده‌گه‌ێنێت ڕازیبن. ده‌شڵین ئه‌وان هه‌رگیز سوکایه‌تی به‌دیموکراتیه‌ت قبوڵ ناکه‌ن، هه‌ربۆیه‌ش به‌پێی ده‌ستووری چاد داوای خولی هه‌ڵبژاردنی دووهه‌م ده‌که‌ن.\nمحه‌مه‌د ورده‌کاری له‌سه‌ر ژماره‌ی ده‌نگه‌کان نه‌دا.\nکۆمسێۆنی هه‌ڵبژارندی چاد له‌ڕۆژی هه‌ڵبژاردنه‌وه دووهه‌فته‌ی به‌ده‌سته‌وه‌یه ئاکامه‌کان ڕاگه‌ێنێت. محه‌مه‌د زێن بادا به‌ڕێوه‌به‌ری هه‌ڵمه‌تی سه‌رۆک دیبی ده‌ڵێت "ده‌بێت هه‌موو کاندیده‌کان ئه‌ماده‌بن ڕێز له‌بڕیاری سندوقه‌کانی ده‌نگدان بگرن".\nده‌شڵیت "ئه‌وان پابه‌ندن ڕێز له‌به‌هاکانی کۆمار و بنه‌ماکانی دیموکراتی بگرن، داوایش له‌کاندیده‌کانی‌دیکه و پارته سیاسیه‌کان ده‌کات ئاشتی و ئارامی بپارێزن که‌تا ئێستا ئه‌م هه‌ڵبژاردنه‌ی به‌جیاواز ده‌رخستوه".\nدیۆنکۆندا تراوری سه‌رۆکی پێشوی مالی و سه‌رۆکی نێردراوی یه‌کێتی ئه‌فریکا بۆ چاودێری دانی به‌وه‌دانا سه‌رپێچی له‌هه‌ڵبژرادندا هه‌بوه، به‌ڵام ووتی "ئاشتیانه‌و دادوه‌رانه‌وه بوه".\nدیبی و پارته‌که‌ی بزووتنه‌وه‌ی فریاکه‌وتنی نیشتمانی که‌له‌ئیستادا له‌ده‌سه‌ڵاتدایه دوای ڕوخانی سه‌رۆک حسێن حبری له‌کووده‌تای ساڵی 1990دا گه‌یشته ده‌سه‌ڵات. دیبی فه‌رمانده‌یه‌کی پێشوی سه‌ربازیه، له‌وکاته‌وه سه‌رکه‌وتنی گه‌وره‌ی له‌هه‌ڵبژاردنی خولی یه‌که‌می هه‌ڵبژاردندا به‌ده‌ستهێناوه، پێچکه له‌یه‌که‌م هه‌ڵبژاردنی فره‌پارته‌کان له‌ساڵی 1996دا. دیبی له‌ساڵی 2004دا گۆڕانکاری له‌ده‌ستوردا کرد و دوو خوولی سه‌رۆکایه‌تی هه‌ڵوه‌شانده‌وه.\nله‌هه‌ڵبژارندی ئه‌مساڵدا 13 کاندیدی سه‌رۆکایه‌تی ڕکه‌به‌رایه‌تی دیبی ده‌که‌ن.


ھەستۆکی - ویکیپیدیا، ئینسایکڵۆپیدیای ئازاد\n(ڕەوانەکراوە لە ھەستیاریەوە)\nئاڵۆش ، ھەستیاری، حەساسیەت یان ئەلێرجی (بە ئینگلیزی: Allergy) بریتییە لە کاردانەوەی لەڕادە بەدەری سیستەمی بەرگری لەش لە ھەمبەر ھۆکارە جۆراوجۆرەکان. ئەوانەی تووشی ھەستیارین، خاوەنی کۆئەندامێکی زۆر ھەستەوەری بەرگرین کە لە دژی شتی ئاساییشدا ھەڵوێستی توند دەنوێنێ.\nبۆ وێنە گەردەی گوڵ و گیا دەتوانێ کەسی ھەستیار تووشی ھەڵزرنگانێکی وا بکا کە گوایە لە بەر مەترسییەکی گەورەدایە. ھەستیاری نەخۆشییەکی باوە و لە ھەر دە کەس، کەسێک تووشیاریەتی.\nکاتێک کۆئەندامێکی ھەستیار دەکەوێتە بەر ماکێکی بزوێنەر، چەند شت ڕوودەدات:\nلەش دەکەوێتە خۆی و ئانتی بادیێ بە ناوی IgE دەردەکا\nئانتی بادییەکان بە خانەکانی ماست سێلی (mast cell) خوێنەوە دەلکێن. ئەم خانانە لە کۆئەندامی ھەناسە و ھەرسدا، کە دەرگای ھاتنەژووری ماکە بزوێنەرەکانە، زۆرە.\nلە گەڵ تەقینەوەی ماست سێلەکان، ڕێژەیەکی زۆر ھیستامین و ئینتر لوکین بەر دەبێ کە ھۆکاری سەرەکی سەرھەڵدانی نیشانەکانی ئالێرجییە، وەک: کزانەوەی قوڕگ، ئاوەچۆڕەی لووت، فرمێسک، پژمە و کۆخە\nئەگەر ماکی بزوێنەر لە ھەوادا بێ، ئەوە کاردانەوەی ئالێرجیک لە چاو، لووت و سییەکاندا دەبینرێت. ئەگەر ئەم ماکە بخورێت، کاردانەوەی ئالێرجیک لە دەم، گەدە و دیکەی بەشەکانی کۆئەندامی ھەرسدا دەردەکەوێت. بڕێجار نێوانچییە کیمیاییە بەربووەکانی لەش ھێندە زۆرە کە دەبێتە ھۆی دەرکەوتنی نیشانەی زۆر تووشی وەک: لیرگ، دابەزینی تەوژمی خوێن، شۆک و لەسەرخۆ چوون.\nنیشانەکانی ھەستیاری بە سێ بەشی سووک، مامناوەندی و تووش دابەش دەبێ:\nکاردانەوەی سووک، بریتییە لەو نیشانانە کە تەنیا شوێنێکی لەش تووش دەکەن، وەک کزانەوە، ئاوەچۆڕە\nنیشانەکانی کاردانەوەی مامناوەندی لە شوێنە جیاوازەکانی لەشدا دەردەکەوێت. کزانەوەی چاو لەوانەیە لەگەڵ کزانەوەی قوڕگ و ھەناسەسواری ھاوڕێ بێ.\nکاردانەوەی تووش کە بە ئانافیلاکسی (anaphylaxis) دەناسرێت، زۆر دەگمەنە و زۆریش مەترسیدارە کە دەکەوێتە بازنەی فریاکەوتنی پزیشکییەوە. ماکی بزوێنەر لە تەواو لەشدا بڵاو دەبێتەوە، ئەم دۆخە لەوانەیە بە کۆمەڵێک ھەڵمەتی کزانەوەی دەم و چاو دەست پێ بکات و لە چەن خولەکدا لە تەواو لەشدا بڵاو بێتەوە و نیشانەی قورستر ھەڵبێنێ وەک زکێشە، ڕەق بوونی ماسوولکەکان، ڕشانەوە و زکچوون و ھەروەھا بۆرییەکانی ھەناسە و ھەرس تا ئەو ڕادەیە ھەو بکەن کە ھەناسەدان و قووت دان تووشی گرفت بکەن. لە ئانافیلاکسیدا تەوژمی خوێن دابەزینێکی زۆر بەخۆوە دەبینێت.\nوەرگیراو لە «https://ckb.wikipedia.org/w/index.php?title=ھەستۆکی&oldid=652569»\nدواجار لە ١٣:٥٠ی ٢٦ی کانوونی یەکەمی ٢٠١٩ دەستکاری کراوە\nئەم پەڕەیە دواجار لە ١٣:٥٠ی ٢٦ی کانوونی یەکەمی ٢٠١٩ نوێ کراوەتەوە.


یارمهتی – گه‌ڕانه‌وه‌ی دڵخوازانه\nدەکرێت یارمەتی بدرێیت و هاوکاری دارایی بکرێیت\nئایا بەبێ مۆڵەتی مانەوە لەفینلەندەدا ماویتەوە؟ بیرت لەگەڕانەوە بۆ ووڵاتی خۆتان کردەوەتەوە؟\nفەرمانگەی کۆچ و ڕێکخراوی نێودەوڵەتی کۆچبەری IOM یارمەتی کەسانێک دەدەن کە لەسەرخواستی خۆیان دەگەڕێنەوە بۆ ووڵاتی خۆیان. یارمەتیدان بۆ نموونە ڕێکخستنی گەشت، بەدەست هێنانی بلیتی گەشت و بەڵگەنامە لەخۆدەگرێت. دەکرێت بەمەبەستی سەرلەنوێ نیشتەجێبوونەوە پشتگیری بکرێت.\nقۆناغی ١: پەیوەندی بکە\nفەرمانگەی کۆچ ڕاوێژدەدات و یارمەتیدەر دەبێت لە داواکردنی گەڕانەوەی خۆویستانەدا.\nباشترین شێوازی پەیوەندی کردن بۆخۆتان هەڵبژێرن :\nپەیوەندی تەلەفۆنی ئەنجامبدە یان لەڕێگەی وەتسئاپەوە تێکستەپەیام بنێرە بۆ ژمارە ٨٦٢٥ ٤١٣ ٠٥٠ :\nالبريد ا لالكتروني :return@migri.fi\nقۆناغی ٢: تاووتوێکردن\nفەرمانگەی کۆچ داواکارینامەکەت تاووتوێدەکات. لەبڕیارداندا تێکڕای بارودۆخی ژیانت لەپێشچاوودەگیرێت. بۆ نموونە بارودۆخی خێزانی و تەندروستیت لەپێشچاوو دەگیرێن.\nفەرمانگەی کۆچ لەڕێگەی پارەی نەختینەییەوە یان پێدانی هاوکاری سوودبەخشەوە بەمەبەستی سەرلەنوێ نیشتەجێبوونەوە هاوکاریی دەکات. هاوکاری سوودبەخش دەکرێت بریتی بێت لە یارمەتیدان بۆ خانوو، خوێندن- یان بەدەست هێنانی شوێنی کار یاخود خستەگەڕی بیزنس.\nفەرمانگەی کۆچ دڵنیایی لەلایەن دەزگای پۆلیسەوە بەدەست دەهێنێت لەبارەی لەتوانادابوونی گەڕانەوەی خۆوویستەوە. بەرلە ئەنجامدانی بڕیاری پێدانی هاوکاری، دەبێت تۆ داخوازی مۆڵەتی مانەوە و داخوازی تێهەڵچوونەوە ئەگەر هەبن بکێشیتەوە\nکاتێک بڕیاڕەکە ئامادەبوو، فەرمانگەی کۆچ ڕەوانەی دەکات بۆ ڕێکخراوی IOM ، کەلەلای خۆیەوە هەڵدەستێت بە ڕێکخستنی گەڕانەوە.\nقۆناغی ٣: گەڕانەوە بۆ نێو ماڵ\nبەچەند زمانێکی جیاواز ڕاوێژگەڕانەوەت پێدەدات و گەشتکردن بۆ ووڵاتی خۆت دابین دەکات. ئەگەر پاسپۆرتت IOM ڕێکخراوی نییە، یارمەتیدەدرێیت لەڕێگەی کۆنسوڵی یەوە بەڵگەنامەی گەشتکردن بەدەست بهێنیت. ئەگەر نەخۆشیت هەبێت لە ڕێکخستنی گەشتەکەدا لەپێشچاوودەگیرێت\nلە فینلەندەدا ئەو بابەتانەی خوارەوەت بۆ ڕێکدەخرێت :\nبەڵگەنامەی گەشتکردن و بلیتی گەشت\nبەڵگەنامەیەک، کەلە لای داودەزگای فینلەندی ماونەتەوە\nئەگەر بڕیاری پەسەند کردنی هاکاری نەختینەیی یان کۆمەکی سوودبەخشت بۆ درابێت، لەبەرامبەر گەورەساڵدا بری ٢٠٠ ئێورۆ و لەبەرامبەر منداڵدا بری ١٠٠ ئێورۆت پێدەدرێت.\nزانیار سەبارەت بە وەرگرتنی کۆمەکی گەڕانەوە لە نێو ووڵاتی خۆتدا\nئەگەر کۆمەکی نەختینەییت هەڵبژاردبێت، کەگەڕایتەوە نێو ووڵاتی خۆت پەیوەندی بکە بە ەوە. پاشماوەی کۆمەکی گەڕانەوەکەت لەلاوانەوە وەردەگریت. IOM نووسینگەی ڕێکخراوی\nئەگەر کۆمەکی سوودبەخشیشت هەڵبژاردبێت، پەیوەندی بکە بە لایەنانیهاوکاری لۆکاڵیییەوە.کاتێک کە گەڕایتەوە بۆ ووڵاتی خۆت بە مەبەستی چۆنییەتی بەکارهێنانی کۆمەکەکە بەرنامەیەک دادەڕێژیت و کۆمەکەکەشت لە شێوازی کەلوپەلدا یان خزمەتگوزاریداپێدەدرێت..اتصلمعالشريكالمحّليللمنظمة\nیارمەتیدەرت دەبێت لە نێو فڕۆکەخانەکاندا و گواستنەوە هاتە نێو شاری IOM ڕێکخراوی نیشتەجێبوونی خۆت یارمەتیت دەدات.


چاو، نیگار،رۆح … جەمال کۆشش – Dengekan\nbyJamal Koshish\tSeptember 14, 2020\tGeneral, Literature\nچاو لە زمانی کوردیدا، لە ڕووی -ئیتمۆلۆژییەوە، پەیوەندییەکی ڕاستەوخۆی بە سەرەتای دروستبوونەوە هەیە . چاوگ- لە ڕێزمانی-زمانی کوردیدا دایکی هەموو وشەکانە. چاوگ، سەرچاوە، چاوگە، لە سروشت ولە پێکهاتەی زمانەوانیدا، ڕۆڵێکی گرنگ لە ژیانی ئینسانەکاندا دەگێڕن. ، لە زمانی عەرەبیشدا ” عەین -چاو” بە مانای “کانی، ئەسڵ، ئۆرگیناڵ” دێت. لە زمانی ئیدیۆم وڕۆژانەشدا، چاو بە فراوانی بوونی هەیە. ” سەر چاو” رۆژانە و هەرکە سە دەیان جار بەکاریدەهێنێت، چاوەکەمی ، وەک نیشاندانی ڕێزو خۆشەویستی، وەک قەدردانی ” بەچاوان”، وەک سوێند خواردن ” بەچاوی تۆ” وەک وەفا وسۆز” دەک چاوم کوێر بێت” ، وەک دیاری و لێبوردەیی ” چاوی تۆ خۆش” ، وەک شکاندن ” چاوی بشکێنە”، وەک ڕوو بەڕووکردنەوە و سەلماندن” پەنجەم کردە چاوی”، وەک بوغرایی یان پلەی توڕەبون ” چاوی سور بووە”، وەک پەشیمانبونەوە و شەرم و بێدەنگی “چاوی داخست” ، وەک هەوڵی بەراوردکاری ولاسایکردنەوە” چاوی لەو کرد” و وەک شایەدیی” بەچاوی خۆی بینی” وەک شاردنەوەی ڕوداوێک ” چاوی لێپۆشی” . وەک شکاندنی شکۆ’ چاوی دەشکێنم”، یان بەدرۆ خستنەوەی ووتەیەک ” با چاوم بەچاوی بکەوێت” چاوە نواڕی و ئاوی چاوم داهات” زۆر ئارامم گرت: ، لە چاوی تۆ وە، یانی ڕەئی ..چاوی ڕێز ، لە چاوی پیس بەدوور بێت، خۆڵکردنە چاو، چاوگێڕانەوە، .چاوێکت لێبێت، چاوی لەسەر ماڵ، چاوبرسی، چاوتیر، لەبەرجاوت بیت،.چاودەکاتەوە،چاوی دەبێتەوە، ” چاوی گەل، چاوی کورد،..چاوی ناوەوە، لەبەرچاونەگرین،..ئاماژەی چاو لیداگرت کە بیکات.چاوی جەللاد، بەچاوی بەزییەوە، چاوی فەلسەفی، چاوی دایک ، ڕەشبینی،لەچاوم نابڕیت، لەبەر چاوم لاچۆ، چاوی سور بوە. ئەم سیحرە چیە لە چاودا. دەتوانین لەو بارەوە یەک دانە کتێبی بەئەندازەی فەرهەنگەکەی عەینی فەراهیدی بنوسین. ” معجم العین./وکیپیدیا”.\nکاریگەری چاو تەنها لە وەزیفە فیزیکییکەی مرۆڤدا، ” کردەوەی بینین” دا قەتیس ناکریت. رەهەندێکی کۆمەڵایەتی وکلتوری فراوانی وەرگرتووە. هەستی چاو، پەیوەندییەکی ڕاستەوخۆی لەگەڵ سروشت ولەگەڵ کۆمەڵگا و لەگەڵ مێشکی تاکەکان ودەزگای بیرکردنەوە و ئەمباری زانیارییەکانی بە ستووە . چاوی مەست وخوماری، چاوی ڕەش وقەترانی ، چاوژێرپیاڵەیی ، چاو قەرسیلی ونەرم .چاوی شین وماری و گوشکەیی ، چاوە بایۆلۆژییەکانن و زەوق و جوانیەکانی کات و دەمە مێزووییەکانی سەرنجەکانمان بۆ دەنوێنن. وەک دەلێن ، چاو پەنجەرەی رۆحە، زمانی چاو درۆ ناکات.\nوەک زانستە ئەنثرۆپۆلۆژیی وئارکۆلۆژییەکانیش سەلماندوویانە ، مێژۆپۆتامیا سەر زەمینی خوڵقانی یەکەمین شارستانیەتی ئینسانیەتە. یەکەمین داهێنانی زمانی نوسینە، یەکەمین داستان ویەکەمین ئیمپراتۆریەتە. وڵاتی نێوان دوو ئاوان، سەرەتای کۆبونەوەی مرۆڤە کۆچەرییەکان بووە لە دەوری کشتوکاڵ وپاشان ماڵیکردنی ئاژەڵ و کۆبونەوەیان لە دەوری یەکترو دامەزراندنی لادێی گەورە.شارستانیەتی پێکەوە ژیان، سەرەتای گۆ کردنی زمان و تێڕوانینی قوڵ ویاسای رێکخستنی کۆمەڵگا ، لەکارو زەواج و سەروەت وپەیوەندییە روحیەکانی بەرهەمهێنا. . نیگارە کۆنەکان پێش داستانی گەلگامش، خودی گەلگامش و هاودەم ودوای ئەویش ئەو مێژووە دەگێڕنەوە کە مرۆڤە سەرەتاییەکانی ئەو دەم تیا ژیاون.\nنیگار بەرهەمی وێنەیەکە چاو گرتویەتی.” هونەری چاویی” بەڵام چاو تەنها کەرەستەی بایولۆژی وێنەگرتن نیە” لانی کەم لای نیگارکێشەکان” ، دونیابینی هەیە، تەئەمولاتی هەیە، تاقیکردنەوەی هەیە، جوڵەی وکات وبزاوتنی هەیە و بە هەموو ئەو شتانەی دەوروبەری مانا وروح دەبەخشێت. نیگار شیعرێکە چاو نوسیویەتی، داستانێکە نیگارکێش، بە ڕەنگ وتۆنی ڕوناکی و هێڵەکان وخاڵەکان وفیگورەکانی دەینوخشێنێت. چاوم دیوە پڕ پڕ ئاگر بوە، لێونلێو لە جامی میهر بووە، پڕنزاو پارانەوە بووە. چاوم دیوە گەشتنامەی ژیان بووە.. چاوم دیوە رۆحێکی ناسک و سەدان مۆمی تیا داگیرساوە. هەر یەکچاو بووە، تەنها یەکچاو، بەڵام سەربردەیی شکانی تیشکی ئومید و چارەنوسی بەدبەختی وکڵوڵی ئاوارەیی و دەربەدەری وڵاتانی گێڕاوەتەوە. چاوم دیوە، مۆنی ونامۆیی ونەفرەت وبێزاری دونیای هەڵگرتووە، قین وشەڕانگێزی لێدەباری، بەڵێ چاو، ڕاستگۆترین زمانی شوناسی ناوەوەیە، رۆحی ئینسانە. وە نیگاکانی روح یان دەبەخشێت ویان دەسینێت، ئەم چاوانەم لە بازاڕ، لە کوچەو کۆڵانەکان، لە نێو تابلۆکان دا سەرنجی ڕاکێشاوم.\nچاو بە درێژایی مێژووی پۆرتریەت، گرنگترین بەشی داگیرکردووە. چاو دکیومنتەیشنی کەسایەتی و مۆرکی ڕاستەوخۆی جیهانبینی نیگارکێشی بەرجەستەکردۆتەوە. نیگارزمانێکی جیهانی کاریگەرتر لە مۆسیقا بووە، کێشە گەورەکانی ئینسانیەت، نەمری، بەختەوەری، ئازادی ویەکسانی، لە چاوی پۆرتریتەکاندا دەخوێنینەوە.\nئەو دەمانەی ئینسانەکان زۆر نزیکتر لە سروشتێکی پەتی و لەگیانەوەران ژیاون، وێنەی ئەوانیان بە دیقەتەوە کێشاوە، ئەو دەمانەی ئینسانەکان خۆیان وەک تێکەلەیەک لەبوونی خودایی وئینسانی و تامەزرویی نەمری بوون، نیگاری هاوبەشی خۆیان کێشاوە، ئەو دەمانەی پآشاکان وجەنگەکان، یان کارەساتەکان پانتاییەکی گەورەیان لە ژیانی مرۆڤایەتی داگیرکردووە، نیگارکێشەکان، بەرهەمەکانیان دەربڕی ئەو دەورەیەن. کاتێکیش نیگارکێش، دەیەوێت وێنەیەکی تر، ئینسانێکی فەرامۆش کراو، چاوێکی ناڕازی، ژنێکی باوەڕبەخۆ وئازاد، پەنابەرێکی نزیک سەنتەری شار، وێنە بکێشێ، ئەو کەسانە دەدوینێ و دەیگوازێتەوە بۆ دوانیای جوانی نەمرییەوە، کەلە کلتووری نیگار کێشی ئەمڕۆدا فەرامۆشکراون. خوڵقاندنی ” نیگار”، خوڵقاندنی بەرهەمێکە و دەچێتە ناو دەتستوەردان لە ئیشەکانی “خوا”. لێرەوە هونەرە چاوییەکان “نیگار، پەیکەر، شانۆ..” دەچنە خانەی قەدەخەکانەوە. ڕەونەقی دەورانی شارستانیەتی کۆن، ڕەونەقی نیگار کێشی بووە. سەردەمانی بوژانەوەی دەیەی چلەکان وپەنچاکانی ” عێراق”، نیگار پانتاییەکی گەورە لە روحی خەڵک پەیدا دەکات. سەردەمی جەنگ و کۆنەپەرستی و زاڵبونی ئاینی سیاسی، چاو وڕۆح و نیگار ، دەبێت ون بن .\nکۆتایی ئۆگوستی ٢٠٢٠\nPrevious بەرجەستەکردنەوەی سۆشیالیزم وەک بەدیلێکی واقعی بۆ ئەم هەرێمە ئەرکی هەر ئێستامانە … نادر عبدالحمید\nNext سوریالیزم … ئاهەنگ حسن\nزۆر …. نەوزاد بەندی\nسەرەگێژەی لێشاوی شیعرەکانی ئەمڕۆ.. لەتیف حامید\nله ده‌ره‌وه‌ی ناسنامه ده‌قی “خۆپیشاندان” بۆ خوێندنه‌وه … عه‌بدولموته‌لیب عه‌بدوڵڵا\nله‌یادی 40 ساڵه‌ی شه‌ری قزله‌روچه‌ند راستییه‌ك … ئه‌حمه‌د ره‌جه‌ب


"عەلی" پەرلەمان و "مەسرور"ی حکومەت!\nدەبێ ئەوانەی لە سەرەتاکانی دروستبونی "گۆڕان"ەوە ئومێدێکمان بە توانای گۆڕانکاریەکانی گۆڕان بو، دان بەوەدا بنێین، کە ئومێدەکەمان بڵقە ئاوێکی هێند تەنک بو، بەوپەڕی شەرمەوە لە گۆمەکەی نێو پێدەشتی پارتی تەقیی، هەوای بڵقی گۆڕانیش نەشئەیەکی ستراتیژی تری بە پارتی دا و خاترجەم بۆوە، لەوەی دەتوانێ سەرکێشترین ئەسپیش ڕام بکا و هەر خۆی خاوەنماڵە، بێ ئەوەی ختوکەیەکی سوپاس بداتە ئەسپەشێکە و ئافەرینێکیش بۆ دەستبار و بنباڵگرتنی ئاغا گەورە و بچوکەکانی دیوەخان وەربگرێ.\nئێوە ئەی ئەوانەی هێشتا مەخمور و سەرمەستن بە مەرجی چاکسازیەکەی گۆڕان لەسەر حکومەتی پارتی! پێتان وایە "مەسرور بارزانی" بەو هەمو جەبەروت و توندوتیژیە پۆلیسی و دەسەڵاتە موخابەراتی و سەربازی و سامان و پشتگیریە هەرێمیەی خۆی، لە ترسی لێپێچینەوە و پاکێجە چاکسازیەکانی "عەلی حەمە ساڵح"ی بێکەس و پشتوپەنا، قەیسەری لێ بوبێتە کونەمشک و لە پشت مێز و لاپتۆپەکەی هەڵدەلەرزێ و چاوەڕێیە، چاکسازیەکانی کاک "عەلی" بەسەر خۆیدا فەرز بکا و ژێرفەرمایشت بێ. چەند ناخۆش و لێک دور و گەمژانەیە، هەوادارانی سەرگردەکە هێشتا ئومێدیان بە مەلەفە چاکسازیەکانی بنباڵی کاک "عەلی" و وەڵام و پەرچەکردارە دژە گەندەڵیەکانی کاک "مەسرور" بێ! دەبێ بۆ تێگەیشتنێکی یەکجارەکی چەند جار ئەوە بڵێینەوە! ئەوانەی کە هەر نەک شەرم، بەڵکو شانازیش بە ساڵەکانی ٦٦ و ٧٤ و مانگ و ڕۆژەکانی ٣١ی ئاب و ١٦ی ئۆکتۆبەر دەکەن، دڵنیا بن! نەک پیاوی چاکسازی و نەتەوە و نیشتیمانی کوردی نین، تەنانەت پیاوی پاراستنی مریشکێکی کوردیش نین.\nدەشێ برادەرانی سەرگردەکە بۆ پاساوی مانەوەی خۆیان، بەهانەی ئەوە بێننەوە، بەوەی دوای نەمانی "نەوشێروان" و "مام"ی جێشەرم و سڵەمینەوە و حیساباتی هاوڕێیەتی کۆنینە، بڵێن گەر نەچوباینایەتە ژێر باڵی جوتە ئامۆزا بارزانیەکە، ئەوا چوتە ئامۆزا تاڵەبانیەکە سەریان دەخواردین و کۆتاییمان پێ دەهات. ئەگەر ئەمە بەهێزترین پاساوتان بێ، ئەوا ئێوەش هەمان هەڵەی سیاسیی "نێچیرڤان"تان دوبارە کردەوە، کە لە بڕیاری داخستنی پەرلەمان گوتی، لە نێوان خراپ و خراپتر، خراپمان هەڵبژارد. کە ئەوکات ئێوە لە ڕاگەیاندنەکانتان دونیاتان بەسەر حکومەت و سەرۆکی حکومەتدا وەرگێڕا و ئەمڕۆش ئێوە بۆ مانەوەتان لە نێوان خراپ و خراپتردا، خراپترینتان هەڵبژارد و مێشیش میوانتان نیە!\nئێوە لە نێوان خراپ و و خراپتردا هیچیانتان هەڵنەبژارد، بەڵکو بەسەر ئەو دو بەدبڕیارەشدا بازتان دا و چون، خراپترینتان هەڵبژارد، چونکە لەوە نەگەیشتن، کە بەشداری حکومەت و هەر هاوپەیمانیەک لەگەڵ ئەو دو "جاران حیزب و ئێستا خوارتر لە خێڵیش، واتە بنەماڵە"یەدا دەستتان تێکەڵ کرد، ئێوە چانسی کاراکتەری خاوەن بژاردەی خراپ و و خراپترش نەبون و نابن، بەڵکو خۆتان مەحکوم کرد، بە خراپترین بژاردەی ئەو مێژوە سیاسیەی هێز و کەرەستەکەی شەقامی تا سەر ئێسک ستەملێکراو و خاوەن ئیرادەیە!\nبرادەرانی سەرگردەکە! هەر بەڕاست ئێوە " لە کەناری دانوبەوە تا..."ی "نەوشێروان"تان خوێندۆتەوە!؟ لە تەواوی ئەم کتێبە سێ بەرگیە زۆرترین ڕەخنەی شل و توند و ڕاستەوخۆ و ناڕاستەوخۆی لە تاڵەبانی گرتوە، تەنها لە یەک شوێن ستایشەکی ڕاستەوخۆی تاڵەبانی دەکا. کاتێک وەفدێکی حکومەتی بەعس بۆ دانوستان دێتە لای مام و لەوکاتەدا شۆڕش "یەکێتی" لە بێهێزترین باری سەربازی و سیاسیی "گەر هەڵە نەبم ڕێک دوای کارەساتی هەکاریە" خۆی دەبێ و مام بە هیچ دەسکەوت و پێدانێکی بەغدا ڕازی نابێ. کە لە دانوستانەکە دەگەڕێتەوە و هاوڕێیانی لێی دەپرسن، چی بو و چۆن بەو وەزعە خراپەمانەوە لەسەر هیچ پێکنەهاتی، تاڵەبانی دەڵێ، نابێ هیچ کات لە لاوازیدا لەگەڵ نەیاردا ڕێک بکەوی.. ئێوە کە بە ٢٤ کورسیەوە چوونە حکومەت و پەرلەمانیان لەسەر داخستن، پێتان وابو و پێتانوایە دەتوانن کۆمپانیاکانی کار و ستێر و ڕوداو و ٢٤ و سەدان دامەزرواەی بازرگانیی گەندەڵی حیزبیی بە پارەی میللەتتان پێ دادەخرێ و پارەکەی بۆ هاوڵاتیە قوڕبەسەرەکانتان بۆ دەگەڕێنرێتەوە!\nئێوە تا بە ڕاستگۆیی "گەر ڕاستگۆ بوبن" لەبەرەی پڕ لە زەحمەتی و پەراوێزخراوانی شەقام بون، هێزی شەقام و پەرلەمان و سۆشیالمێدیا و...هتدتان هەبو، لە مەیدانەکە دەریشکرابان و بنپێش خرابان، هیچ هێزێک نەبو، بتوانێ نەتانخوێنێتەوە. ئێوە باشتر دەزانن، کە ژمارەی ئومێدەکانی خەڵکی چەوساوەی ژێر دەستی هەردو حیزبەکە، لەو ژمارەیە زۆر زیاتر بو، کە لە سندوقەکانەوە دوای گەورەترین تەزویر دەگەیشتنەوە دەستتان..\nدیارە کە حیزبی کوردی هێشتا فکر و ستراتیژی دامەزرێنەر و سەرکردەی یەکەمی تێنەپاڕاندوە، لە پارتی و شیوعیەوە بیگرە، تا دەگاتە گۆڕان و نەوەی نوێ، بۆیە کە تۆ یان لەسەر نەهج و فکری دامەزرێنەر "بە مانا کاریزمیەکە" دەڕۆی ، یان لادەدەی و هیچ و هیچت دەست ناکەوێ و هەمو گۆڕانکاری و نوێبونەوەیەکیش دەدۆڕێنی و تەسلیمی دەسەڵاتە گەورەکە دەبی. کۆنترین نمونە حیزبی شیوعی و نوێترین نمومەش گۆڕانی سەرگردەکە. کەچی ئێوە هێشتا وەک پێویست سەرکردەکەی خۆشتان وەک کاریزماکەی خۆتان نەخوێندۆتەوە، هەرچەند ئەو پیاوەش پاش هەمو لەخۆبوردوی و بەرنامە و نیەتە چاکسازیەکانی دوای گۆڕان، هەر مرۆڤێکە و لە ڕەخنەی جددی و ستراتیژی بەدەر نیە.\nئێوە لە دو شت زۆر سەرچیغ چون! واتانزانی ئێوە شەقامی ناڕازیتان دروست کردوە و یەکەم و دوایین هەر خۆتان خاوەنی ئەم شەقامەن و هەرکات بتانەوێ دەیجوڵێنن و دەیکەنە کارتی فشار، کە ڕێک پێچەوانەکەی ڕاست بو. ئێوە هێشتا "ڕەگ" و "ڕیفۆرم"ی ناو یەکێتی بون، شەقام و ناڕەزایەتیەکانی هەبون. شەقام ئێوەی وەک فریادڕەسی خۆی ناسی و دەنگی پێدان، نەک وەک ئەوەی ئێوە بەهەرلادا بڕۆن و ئەوانیش بە دواتان بێن. قەت ئەوە لە بیر مەکەن، کە ئێوە و هەر ئۆپۆزسیۆنێکی تریش فەرع بون و هەر فەرع دەبن و شەقامیش هەر ئەسڵ و هەر ئەسڵ! ئاگاتان لێیە، ئێوە چەند شەرمەزارانە هاتن و دەڕۆن و شەقامیش لە جێی خۆیەتی و ئەو ئاڵایەی هەڵگرتۆتەوە و دەیشەکێنێتەوە، کە ئێوە خستتانە ژێر پێیەکانی خۆتان و دەسەڵاتی خاین و کوردکوژ و برسیکەری هاوڵاتیانی خۆی!\nئێوە کە سیاسی و ئینسانی دڵسۆز و هاوشەقام نەبون، لە نێوان هاوسۆزیی هاوڵاتیە برسی و چەوساوە و دەنگدەر و پاڵپشە سەرسەختە پەراوێزخراوەکانی خۆتان، بەرامبەر بە کێکی فێڵ و ژەهراوی دەسەڵات، پشتیوانی دەسەڵاتتان هەڵبرارد. دەتانزانی ئێوە چ وەک تاک و چ وەک بزوتنەوە بەرامبەر ئەو دەسەڵاتە بیست و نۆ ساڵ عەیار بیست و چوارە لە خیانەت و دژە هاووڵاتیەی خۆی، دەبێ بەردەوام بن و کۆڵ نەدەن. دیارە ئێوە پیاوی شۆڕش نەبوون، گەرنا دەتانتوانی هیچ ئۆفەرێکی شەرمەزاری قەبوڵ نەکەی و شکۆیەکی وەک "سپارتاکۆس" و سەربازەکانی بۆ مێژوی خۆتان و بزوتنەوەکەتان تۆمار بکەن.\nئێوە دەتانتوانی بە شکۆوە بڕۆن و ئاوێک بڕێژن، کە بە ژیلەمۆی ڕاستگۆیی و دادپەروەری جۆش درابێ، نەک بە بەوپەڕی شەرمەزاری و بێدەنگبونتانەوە لەو هەمو ناعەدالەتیەوە دابنیشن و لە نێو لینگتانەوە سەیری برسیەتی و فرمێسکی عارەبانچیەکانی بڕبڕەی پشتی ڕۆژانی گاگۆڵەییتان بکەن!\nئێوە هەر هەمو سەرگردەکان! دەتانتوانی لە دەرگایەکی سەردەرە بەرز بچنە مێژوەوە، بەوەی لە ژێر سێبەری کەرامەتی موچەیەکی شەرمنانەی مامۆستایەک دانیش، کە فشاری خاوەنی خانوەکەی بۆ کرێکەی لە بەردەم قوتابیەکانی دەشارێتەوە و هێشتا دەتوانێ، ئەلف و بێیەکەی "باڵدار"یان پێ بەڵێتەوە، بەو حاڵەشەوە لەوپەڕی سەلیقەدایە، بۆ فێرکردنی قوتابیان و لەوپەڕی بێئومێدیش لە دەسەڵاتی کوردی و کوردی و کوردی.\nکاک عەلی! لە دوای یەکەم دو مانگی کابینەکەی کاک مەسرور، بێ هیچ دەرەنجامێکی بەرچاو و ڕیشەییانەی چاکسازی، ئەوە چەندەمین جارە ئومێدی چاکسازی لەسەر قوت و سفرەی خاڵی خەڵک درێژ دەکەیەوە! دواجار بەڵێنەکانی ئێوە و ڕێک تۆ، ئەو دەنکە گوڵەبەڕۆژە گرمخایە بو، لە نێو زاری وەک تەڵەی تەقیوی هاوڵاتیانی سەر شەقام کەوتە نێوان ددان و زمان و تامی هەمو دەنکەکانی پێش خۆی بۆگەن کرد و بە مەش مێژوێک دەتفێنرێتەوە.\nکاکە "عەلی"ی هاوڕێی گردبونەوەکانمان! گەر ئەمجارە چویەوە لای مەسرور بارزانی، فایلە گەندەڵیە گەورەکان لەگەڵ خۆت مەبە و هەر ئەو پرسیارە سادانەی لێ بکە. پێی بڵێ: خانەنشینێک دوسەد هەزار موچەکەیەتی و تۆ ڕێک دو مانگ جارێک موچەکەی پێ دەدەی و کرێی خانوەکەشی دوسەد هەزارە. تۆش حاسیبەکەت دەربێنە و لەگەڵ جەنابیان، بزان چۆن دوسەد هەزاری موچەکە بە سەر چوارسەد هەزاری کرێکە دابەش دەکەن!\nپێی بڵێ، کەمئەندامێکی سەر عارەبانە لە حوکمڕانیەکەی تۆدا دو مانگ جارێک سەد هەزار وەردەگرێ. کرێی خانوەکەشی دوسەد هەزارە! کە بۆ جاری چەندەم خاوەن خانو بەپڕتاو دێتە حەوشە و کەمئەندامەکەش دەڵێ: قوربان! چی بکەم کە هیچم نیە، وەرە چۆنت پێ خۆشە شکۆم بشکێنە، بەس لای منداڵەکانم سوکایەتیم پێ مەکە و با وا بزانن، کە باوکێکیان هەیە و هێشتا لەوانەیە پیاو و سەیوانی ماڵ بێ! پێی بڵێ، با کاک مەسرور ڕستەیەک بۆ ئەم کەمئەندامە ئامادە بکا، تا لەسەرە مانگی داهاتو پاکانەی خۆی بۆ خاوەن خانوەکەی بکا.\nکاک عەلی پێم وایە، کە لەگەڵ جەنابیان ناتوانن و نەتانتوانی کەموکۆی موچە و کرێی مامۆستا و کەمئەندامەکە و دەیانی تر بکەن، بە ئەسپایی حاسیبەکەت دەربێنە و بە توندی بە عەرزەکەی دادە و وردوخاشی بکە و پێش ئەوەی لە ژورەکە بچیتە دەرەوە، سەر ببە بن گوێی سەرۆک و پێ بڵێ، سەرۆک! دەبو زانیبامان حاسیبە تەنها دەتوانێ پارە بژمێرێ، ئێمە کە نەمانزانی، ئەم ئامێرە نەفرەتیە ناتوانێ ژمارەی شکانی کەڕامەت و شکۆ و فرمێسکەکانی مرۆڤ بژمێرێ!\n1 بارزانی و لاهور


هەسەدە: تورکیا بۆمبەبارانا کاروانەکێ سڤیلان کر و ب دەهان کەس شەهید و برینداربوون\nهەسەدێ ڕاگەهاند، بالەفرێن ئارتێشا تورکیا کاروانەکێ سڤیلان ل ڕێیا چوون بۆ سەرێ کانیێ بۆمبەباران کر و د ئەنجامێ دا دەهان کەس ژ سڤیل و ڕۆژنامەڤانان شەهید و برینداربوون.\nد ڕاگەهاندنەکێ دا هێزێن سوریایا دیموکراتیک (هەسەدە) دیارکر، ئەڤرۆ یەکشەمبیێ ئەو کاروانێ سڤیل و ڕۆژنامەڤانان کو ژ ئالیێ هەژمارەک کارمەندێن هێزێن پاراستنا ناڤخۆ دهاتن چاڤدێریکرن ل ڕێیا چوون بۆ سەرێ کانیێ بوونە ئارمانجا هێرشێن بالەفرێن تورکیا.\nبەحسا وێ یەکێ ژی کریە، "ئەڤ کریارێن تورکیا لبەرچاڤێن جیهانێ دکەت، بنپێکاریێن زەلالن لەهمبەر تەڤاهیا بها و یاسایێن ناڤدەولەتی و مرۆڤی، ئەم جڤاکا ناڤدەولەتی بەرپرسیار دبینین لسەر ڤان کۆمکۆژیێن تورکیا لەهەمبەر وەلاتیێن سڤیل پێکدئینیت".\nهەڤدەم رەوانگەها سوریا بۆ مافێن مرۆڤان دەربارەی ب ئارمانجگرتنا وی کاروانێ سڤیل و ڕۆژنامەڤانان ڕاگەهاند، ئەو کاروان ل تل تەمەر بەر ب سەرێ کانیێ دچوو و ٩ کەس ژ سڤیل و هێزێن دگەل دا شەهیدبوونە کو پێنج ژ شەهیدان سڤیل و ڕۆژنامەڤانن.\nدیارکریە ژی، دهێتە چاڤەرێکرن هەژمارا شەهیدان زێدەببیت، ژبەر هەبوونا هەژمارەکا زێدەیا برینداران کو د ناڤ وان دا زارۆک ژی هەنە و برینا هند ژ وان یا گرانە، د ناڤ وی کاروانی دا هەژمارەک ڕۆژنامەڤانێن بیانی ژی هەبوونە.\nهەر دەربارەی بۆمبەبارانا وی کاروانی ئاژانسا نووچەیی یا هاوار نیۆز ڕاگەهاند، نووچەگەهانێ وان سەعەد ئەحمەد دگەل وی کاروانێ سڤیلان ل ڕێیا چوون بۆ سەرێ کانیێ شەهیدبوویە، هەژمارەک ڕۆژنامەڤانێن دی ژی برینداربوونە.\nئاشکرا کر ژی، بریندارێن بۆمبەبارانێ بۆ نەخۆشخانەیێن باژارێن قامشلۆ، حەسەکێ، تل تەمەر و عامودێ هاتنە ڤەگوهاستن.\nژ ئالیێ خۆ ژی ڤە هەیڤا سۆرا کوردی ژبەر زووریا برینداران بانگا وەلاتیێن هەموو گەلێن دەڤەرێ کر، کو سەرەدانا نەخۆشخانەیان بکەن و خوینێ بدەنە برینداران.\nئاژانسا هاوار نیۆز دازانین ژی، هەر ئەڤرۆ نووچەگەهانەکێ وانێ دی محەمەد ئەکەنجی ژ ئەنجاما بۆمبەبارانا ئارتێشا تورکیا بۆ سەرێ باژارێ سەرێ کانیێ برینداربوویە، کو مژیلی ڕوومالا شەڕ و ئالۆزیێن هێرشا تورکیا بۆ سەر وی باژاڕی بوو.\nدیارکر ژی، پشتی برینداربوونێ ناڤبری ب مەرەما چارەسەریێ بۆ نەخۆشخانەیا تل تەمەر هاتە ڤەگوهاستن.


نەبەز گۆران: كوردەكان بە پەرتەوازەیی دەچن بۆ بەغداد؟ – WTARIKURD\nلەم قۆناغەدا هیچ رێگایەكی دیكە بوونی نییە، جگە لە گەڕانەوە بۆ_بەغداد_. بەرزكردنەوەی گوتاری ئابووری سەربەخۆ سەركەوتنی بەدەست نەهێنا، ئەو گۆڕانكارییەی لە نەخشەی جوگرافی هەرێم روویدا، شكستێك بوو پێویستی بە چەند ساڵێك لە كردەی سیاسیی و ئابووری دەبێت، تا ئاڵوگۆرێك بەسەر ئەو شكستەدا بێت. ئەشێت دیدێك هەبێت ئەم گەڕانەوەیە بۆ ناوەند بە شكست ببینێت و، دیدێكی دیكەش هەبێت بە سەرلەنوێ دەستپێكردنەوە وێنای بكات، لە هەردوو حاڵەتەكەدا _عێراق_ی ئێستا، سیستەمێكی بێخەوش نییە، چ لە رووی پیسخۆرییەوە، چ لەرووی ماف و نایەكسانی چینەكانەوە، تەنها وزەیەك لەناوەند هەبێت، ئەو دەنگە سیاسییەیە دەیەوێت لە هەندێك وێستگەدا یاسا شوێن و كاریگەری راستەقینەی خۆی هەبێت، ئەما لە هەرێم ئەم وزەیە زۆر لاواز بووە و ئایدۆلۆژیای حیزبی و كارەكتەری سیاسیی و كاریزما، تا ئەم چركەساتەش شوێنی یاسا و سیستەمی گرتوەتەوە! (هەوڵدەدەم لە وتارێكدا قسە لەسەر مەترسییەكانی كاریزما بكەم و قسە لەسەر ئەو پرۆسە ناعەقڵانییە بكەم شوێنی سیستەم و بیركردنەوەی و، یاسا دەگرێتەوە، چونكە یەكێك لە وێرانكەرانی سیستەم كاریزمایە و یەكێك لە ناعەقڵانیترین پرۆسەكانە، كە لە رۆژهەڵات و لەناو كۆمەڵگەی كوردییدا گرنگی پێدەدرێت.)\nپرسیارەكەی من لەم وتارەدا ئەمەیە: كوردەكان بە پەرتەوازەیی دەچنە _بەغداد؟ یان پێكەوە دەچن؟ یاخود رێككەوتنێك دەكەن بە جیادەچن؟\nكۆمەڵگەی باشوور لە دۆخێكی ناتەندروستدایە، دۆخێكە بارگاویكراوە بە رەنگكردنی ئایدۆلۆژیایی حیزبی. ئەو گوتارە فاشییەی لەناو شاشەكانەوە خۆی نما دەكات، گوتارێكە بەردەوام كۆسپ دروستدەكات لەبەردەم لۆژیكی سیاسییدا. ئەگەر لایەنە حیزبییەكانی هەرێم لەم قۆناغەدا پێكەوە بچن بۆ _بەغداد، دەبێت هەریەكەیان لە شوێنی خۆیەوە (بەتایبەت چوار لایەنەكە) خۆیان ئامادەبكەن بۆ ئەو نەفرەتە فاشییەی لە شاشەكانەوە رووبەروویان دەكرێتەوە. ئەم نەفرەتە، نەفرەتێكی كاتییە، بەڵام پرۆژەی گەڕانەوە بۆ ناوەند پرۆژەیەكی درێژخایەنە و پەیوەندی بە چوار ساڵ كاركردنەوە هەیە. ئەوەی لەناوەند هەیە بەرگریكردن نییە لە دیموكراسییەت و مافی گشتی، بەڵكو سیستەمەكە لەو تایپە سیستەمانەیە دەبێت لە ژێر شوناسێكەوە بەشوێن بەشی خۆتدا بگەڕێیت. هەندێك لە ژێر شوناسی _سوننە، شیعە، هەرێمیش لە ژێر شوناسی كورد و هەرێم. لێ ئەم بەشە چۆن مامەڵەی لەگەڵ دەكرێت و چەند دەبێتە كەرەستەیەك بۆ سەرلەنوێ بوژانەوەی هەرێم، ئەمەیان پەیوەندی بە تێگەیشتنی لاینەكانەوە هەیە. ئەما پەرتەوازەبوون_كە خواستی بەشێكی هەڵچووەكانە_ رەنگە دیسانەوە گورزێك بێت بۆ هەرێم.\nبۆئەوەی ئەو هەڵچونانە كەمێك ئارام بكرێنەوە، ئەكرێت گەر رێككەوتن نەكرا بۆ پێكەوە رۆیشتن، رێككەوتن بكرێت بۆ بە جیا رۆیشتن. (بەجیا رۆیشتن جیاوازە و، بە پەرتەوازەیی رۆیشتن جیاوازە.) نامانەوێت وێنای سیاسەتی ناوخۆی حیزبی بسەپێنین بەسەر وێنای دەرەوەی هەرێم. ئامۆژگاری لایەنەكانیش ناكەین بە كام رێگادا بڕۆن، ئەما ئەوەی بۆ هەرێم گرنگە، سودبینینە لەو سیستەمی دەسەڵاتەی_عێراق_ بۆ كەمكردنەوەی دۆخی قورسی ئابووری هەرێم و، پاشان سەرلەنوێ سیاسەتكردن لە پێناو گشتدا.\nبێگومان دەنگێك هەیە داوا دەكات: هەر لایەنە و لە رێگای خۆیەوە بچێت بۆ_بەغداد! ئەم دەنگە پێمان ناڵێت: رۆیشتن بەم جۆرە بەرهەمی چیدەبێت بۆ هەرێم؟! ئەگەر پرۆژەیەك هەبێت بەرهەمی ئەم جۆرە رۆیشتەمان بۆ روونبكاتەوە و سوودە گرنگەكانی بۆ كۆمەڵگەی باشوور بخاتە روو، ئەوكات دەتوانین پشت بەو لۆژیكە ببەستین هەر لایەنە و بە رێگای خۆی بڕوات. بەڵام ئەوەی لەم دەنگەدا دەردەكەوێت، تەنها تێگەیشتنە ئایدۆلۆژییە حیزبییەكەی ناو خۆیە و دەیەوێت لەم تێگەیشتنە زۆر سنووردارەوە، سەیری مامەڵە سیاسییەكانی دەرەوەی هەرێم بكات.\nدەنگێكی دیكە هەیە باس لەوەدەكات، پێش رۆیشتن رێككەوتن بكرێت، بۆ جیا رۆیشتن. ئەم دەنگە لۆژیكێكی هەیە، دوو مانا لەخۆ دەگرێت، یەكیان بەدەستهێنانی زیاترە لە _بەغداد_ ئەگەر بكرێت، دووهەمیان كپكردنەوەی ئەو لەشكرە فاشییەی ناو دونیای شاشەكانە بۆ فۆشدان بە یەكتری و، رازیكردنی رەنگە ئایدۆلۆژییە حیزبییەكانی ناوخۆیە. ئەم دەنگەیان لۆژیكێكی هەیە، كە بتوانێت بە دروستی بەرهەمەكەمان بخاتە بەردەست، ئەما ترسی گەورەی ئەم دەنگە ترسانە لەناوخۆ و لە دونیای شاشەكان. هەرچۆنێك بێت بە جیا رۆیشتن مانای پەرتەوازیی ناگەیەنێت و ئەشێت رێگایەكی نادروست نەبێت.\nدوا هەوڵ پێكەوە رۆیشتنە، ئەم هەوڵە زۆرجار دووپارەتەكەی دەسەڵات دەیدەن و، هەمیشە لەو كاتەدا ئەم هەوڵانە دەدەن پێویستیانە! هەر چركەساتێك پێویستیان پێنەبوو، لەناوەوەی هەرێم جارێكی دیكە پەرتەوازەیی دروستدەكەنەوە. ئەم دوو پارتە رەنگە پێویستبێت بە رژدی پێیان بوترێت: ئەم كۆمەڵگەیە ماندووبووە، یارییە جەهەنەمییە كاتییەكانتان هیچ نابەخشێت بەم كۆمەڵگەیە. گەر ویستێك هەبێت بۆ پێكەوەكاركردن لە ناوەند، دەبێت ئەم ویستە لەناوخۆی هەرێمیش تەحقیقبكرێت. بۆئەوەی ئەو فۆشدان و نەفرەتكردنەی ناوخۆ كەمێك كاڵبكرێتەوە، گرنگە چوون بۆ ناوەند بە پێكەوەی، وێستگەیەك بێت بۆ دووبارە نەكردنەوەی مێژووی رابردوو، چارەسەری دۆخە نادروستەكەی هەرێم.


لە چەند رۆژی رابردوودا، زیاتر لە هەر ڕوداوێکی دیکە، ڕوداوی کوشتن و خۆكوشتن زیاتر لەناو تۆڕە کۆمەڵایەتییەکان و میدیادا دەبینرێت و دەبیسترێت، بە جۆرێک لەماوەی تەنها 3 ڕۆژدا 7 کەس لە هەرێمی کوردستان خۆیان کوشتووە، یان کوژراون، زۆرینەی قوربانییەکانیش مێینەن، بەشێوەیەك، ئەوەی جێی سەرنجی ڕێکخراوەکانی داکۆکیکاری مافەکانی ژنانە، ئەوەیە کە لەو 7 ڕوداوە، قوربانیی چوار ڕوداویان مێینەن.\nڕوداوەکان چۆن بوون؟\nسێ ڕۆژ پێش ئێستا، لە ڕوداوێکی کوشتندا، هاوسەری پێشووی ژنێکی 21 ساڵ لە هەولێر چووەتە ماڵی خەزوری، دوای ئەوەی داوای بینینی هاوسەرەکەی پێشووی کردووە، دەمەقاڵێ لە نێوانیان دروستبووە و پاشان بە 13 فیشەک هاوسەرەکەی پێشووی کوشتووە.\nزەهرای تەمەن 21 ساڵ خاوەنی سێ منداڵ بووە، وەک کەسوکارەکەی ئاشکرایان کردبوو، لە تەمەنێکی کەمدا و لە 13 ساڵیدا هاوسەرگیریی کردووە.\nژنێک هاوسەرەکەی خۆی کوشت\nئەم ڕوداوە پێچەوانەی ڕوداوەکەی هەولێر لە قەزای سەیدسادق ڕویدا، دوێنێ لە کاتی دەمەقاڵێدا ژنێک چەقۆیەکی لە سنگی هاوسەرەکەی داوە، پاش گەیاندنی بە نەخۆشخانە، بەهۆی ئەوەی چەقۆکە بەر دڵی پیاوەکە کەوتبوو، گیانی لە دەستدا.\nپۆلیسی سەیدسادق ئاشکرایکرد، ژن و پیاوەكە پێشتر کێشەی کۆمەڵایەتییان هەبووە و خاوەنی 5 منداڵیشن.\nپۆلیسێک لەلایەن چەند کەسێکەوە کوژرا\nئەم ڕوداوە دوو ڕۆژ پێش ئێستا لە ناحیەی چوارقوڕنە ڕویدا، کاتێک چەند کەسێک، هاوڵاتییەک بانگدەکەنە دەرەوەی ماڵەکەی خۆی، پاشان دەستڕێژی گولـلەیان لێکرد و کوشتیان، قوربانییەكەش پیشەی پۆلیس بووە.\nپۆلیسی ڕاپەڕین لەسەر ڕوداوەکە بە تۆڕی میدیایی ئێستای ڕاگەیاند، لە شوێنی ڕوداوەکە قەوانی چەکی جۆری کلاشینکۆف و دەمانچە دۆزراوەتەوە، شەش کەسیش بە تۆمەتی کوشتنەکە دەستگیرکراون، ئەوە نیشانی دەدات، کە زیاتر لە یەک کەس بەشداریی تاوانەكەیان کردووە.\nگەنجێک مامی خۆی کوشت\nپۆلیسی چەمچەماڵ ئاشکرایکرد، شەوی 17ی ئەم مانگە، گەنجێکی تەمەن 22 ساڵ بەهۆی کێشەی کۆمەڵایەتییەوە تەقەی لە مامی کردووە، دواتر قوربانییەكە گیانیلەدەستداوە.\nپۆلیس ئاشکرایکرد، دوای ئەوەی ئەو گەنجە دەمەقاڵێی لەگەڵ مامیدا کردووە، بە چەکی جۆری کڵاشینکۆف تەقەی لێکردووە و کوشتویەتی.\nڕوداوەکانی خۆکوشتنی ژنان\nلەگەڵ ڕوداوەکانی کوشتندا، خۆکوشتنی ژنان لە ماوەی دوو ڕۆژدا هاوڵاتییانی شۆککرد، چونکە لە ماوەی تەنها سێ ڕۆژدا، سێ ژن، کە تەمەنیان لە نێوان 18 بۆ 21 ساڵدا بووە، کۆتاییان بە ژیانی خۆیان هێناوە.\nدوێنێ پۆلیسی گەرمیان ئاشکرایکرد، ژنێکی تەمەن 20 ساڵ لەڕێی “خۆهەڵواسینەوە” كۆتایی بە ژیانی خۆی هێنا، هۆكارەكەشی بۆ كێشەی خێزانی دەگەڕێندرێتەوە.\nلە ڕوداوێکی هاوشێوەدا ژنێکی تەمەن 19 ساڵ لە شاری سلێمانی، کە بە وتەی کەسوکارەکەی، کێشەی لەگەڵ هاوسەرەکەیدا هەبووە، بە لەچکەکەی خۆیخنکاندووە.\nژنەکە تەنها ماوەی 8 مانگە هاوسەرگیری کردووە، شەوی ڕابردوو لە چێشتخانەکەی ماڵەكەیاندا لە گەڕەکی ژاڵە خۆی هەڵواسیوە و خۆی کوشتووە.\nلە ڕوداوێکی دیکەی خۆکوشتندا، کچێک بەناوی (فێنک تاھیر)، کە خوێندکاری زانکۆی کەرکوک بووە، لە گوندی قولی بەگی سەر بە ناحیەی شوان لە سنوری کەرکوک، بە دوو گولـلە کۆتایی بە ژیانی خۆی ھێنا.\nوتەبێژی پۆلیسی سۆران ڕایگەیاند، لە هەڵمەتێکدا دەستیانگرتووە بەسەر چەندین جۆر پارچە چەکدا، کە هیچیان مۆڵەتیان نەبووە. شەماڵ دێواری،…


لەوانەیە زۆربەتان ئێستا لەگەڵ بیستنی ئەم وشەیە شۆک ببن‌و نازانن مانای چییە؟؟\nمەبەستمان لەزینای ئەلیکترۆنی، جۆرێکە لەجۆرەکانی بەدڕەوشتی کە لەم ماوەیەدا سەری هەڵداوە کە ئەمانە لەخۆ دەگرێت (گفتووگۆی نێوان دوو کەس بەنیازی بەدڕەوشتی یان پیشاندانی ئەندامەکانی جەستە چ بەوێنە یان ڤیدیۆ لەسەر شاشەی ئینته‌رنێت زۆر لایەنی تریش لەخۆ دەگریت).\nئێمەی پزیشکانی دادوەری لەگەڵ کێشە گەورەکانی کۆمەڵگا مامەڵە دەکەین و لایەنی زانستی و ڕاپۆرتی خۆمان دەنوسین.\nبەڵام لایەنە کۆمەڵایەتییەکان دەبینین، کە شتێک دەبینین کە ڕێژەکەی زۆر بووە وەک ئەرکی سەرشانمان پێویستە هۆشیاری بدەینە کۆمەڵگه‌یەک کە نەوەی ئێمەی تێدا گەورە دەبێت...\nدڵنیابن لەوەی هیچ شتێک باس ناکرێت کە تەنها حاڵەتیک دوو حاڵەت یان تۆزێکیش زیاتر بیت...لەئیستادا حاڵەتی جیابوونەوەی هاوسەران زۆر زیادیکردووە لەگەڵ دارمانی خێزان، دەزانم هۆکاری کۆمەڵایەتی زۆرە، بەڵام لەهەر هەمووی کارەساتتر ئەو هۆکارەیە کە سوشیال میدیا دروستی دەکات بەتایبەتی (زینای ئەلیکترۆنی): لەراستیدا تێکەڵبون لەئینته‌رنێت هیچ جیاوازی نییە لەوەی لە واقیعی ژیان ڕودەدات.\nفەیسبووک و ئینستاگرام و سناپ و تیک تۆک جۆرەها مرۆڤی داوێن خراپ و نائاسایی تێدایە لەپشتی شاشەکانەوە گفتوگۆت لەگەڵ دەکەن یەکەمجار بەسڵاوێک دەستپێدەکات ئینجا یەکتر ناسین و دواتر کارەساتی تر کە خۆشیان نازانن ژیان چۆن سەراوبن تێکدەدات منداڵ و خێزان پەرتەوازە دەکات...کە دەگاتە دادگاو پزیشکی دادوەری کێشەکە چارەسەری زۆر زەحمەتە.\nکاتێک پرسیار دەکەین لە کەسەکان کە هۆکاری چییە وات کردووە؟ لەوەڵامدا زۆر بەئاسایی وەڵاممان دەدەنەوە (ئەوشتەی کردوومانە تەنها لەسەر ئینته‌رنێت بوو راستی نەبوو).\nلێرەوە دەمەوی بڵێم، بەهیچ شێوەیەک ئینته‌رنێت و راستەقینە جیاوازی نییە زینا هەر زینایە. دەمەوی ڕووی قسەم ئاراستەی هەردوو ڕەگەز بکەم کە ئەوانەی ئەم کارە دەکەن ئایا رازی دەبن کەسێک وا لەکەسە نزیکەکانی ئێوە بکات؟؟؟؟\nلێرەوە دەوری مامۆستا ئایینیەکان دەستپێدەکات کە هۆشیاری زیاتر بدەن بۆ خەڵک کە زینا هەر زینایە لە ئینته‌رنێت و راستەقینە جیاوازی نییە.\nتکایە ئینته‌رنێت بەکاربێنن بۆ وەرگرتنی زانست و ڕۆشنبیریی نەک بۆ شتی تر..


كوردستان و كورد لە مێژوودا... كاشییەكان\nكه‌یوان ئازاد 07/06/2021\nكاشییەكانیش وەك كۆمەڵێكى ترى كوردستان لە قۆناغى مێژووى كۆندا، سەرباری ئەوەی مێژووییەكیان بۆ خۆیان لەو قۆناغەدا دروست كرد، لایەنێكی ترى شارستانیەتى كوردستانیان پیشانی سەردەمەكە و دواى خۆیان دا. ئەو لایەنەش بۆ مێژووى كوردستان لەلایەك و مێژووى كورد، كە ڕیشەكەی بۆ كاشی و گوتى و لۆلۆبی و سوئيیەكان دەگەڕێتەوە، كەمبایەخ نەبوو.\nئەوان، كە نیشتەجێى ناوچەی لوڕستانی ئیمڕۆى وڵاتى ئێران بوون، بە یەكێك لە پێكهاتەكانی كوردستان ئەژمار كراون. هۆیەكەش ئەوە بووە، ناوچەی لوڕستان لە دیدگا و تێڕوانینی كوردەوە و بە چەندین بەڵگەی مێژوویی، بەشێك بووە لە خاكی كوردستان. لێرەوە كاشییەكان وەك كۆمەڵێكى كوردستانى كۆن ئەژمار كراون.\nپێوەند بە زاراوەی كاشی، بۆچوونی جیاواز هەیە، بەڵام بەهێزترین بۆچوونى مێژوويی، كە ڕای زۆرینەی شوێنەوارناس و مێژوونووسانی لەسەر بێت ئەوەیە، كە لە ناوی خوداكەیان (كاش) وەرگیراوە. (كاش)یش خودای خۆر بووە، كە لە باوەڕى ئایینى كۆندا بە (میترایی) ناسراوە. بە دیوێكی تردا، كاشییەكان میترایی و خۆرپەرست بوون، هەر بۆیە بە (كاشییەكان)، واتە (پەیڕەوانی خودای كاش) ناویان چووەتە ناو تۆمارەكانی مێژووەوە.\nدەركەوتنیشیان بۆ نیوەی یەكەمی هەزارەی دووەمی پێش زایین دەگەڕێتەوە، كاتێك لە كێڵگە كشتوكاڵییەكانی سۆمەرییەكاندا وەك جووتیار و كرێكار، كاریان دەكرد. ئەوەیشی پاڵى بە بەشێكی كاشییەكانەوە نا ڕوو بكەنە كێڵگە كشتوكاڵییەكانی میسۆپۆتامیا و خاكی سۆمەر، عەوداڵبوونیان بوو بە شوێن ژیان و كار و بژێویی باشتردا.\nهەر بۆیە پۆلێك لە كاشییەكان بۆ پەیداكردنى كار و دابینكردنى بژێویی خۆیان و خێزانەكانیان، ڕوویان كردە وڵاتى سۆمەر و لە زەوییە كشتوكاڵییەكانی خاوەن موڵكەكانی سۆمەری دەستبەكار بوون. بەهۆی ئەوەشەوە، دواى ساڵانێك كاركردن و خزمەتكردن بە خاوەن موڵك و بازرگانە سۆمەرییەكان، توانییان بگەنە داراییەكی باش و پۆلێكی دەوڵەمەندیان لێ دروست ببێت.\nئەو ڕووداوەش هانى دەسەڵاتدارانی كاشیی دا، لە مەڵبەندەكانی خۆیانەوە، شاڵاوێكی سەربازی بكەنە سەر وڵاتى سۆمەر و داگیرى بكەن. ئەوە رووداوەش كەوتە سەردەمی پادشاكەیان (كوریكالزو) كاتێك لە ساڵى (1695 پ.ز)دا پەلاماری خاكی سۆمەر و بابلی دا و داگیری كرد. ئامانجی كاشییەكانیش لەو شاڵاوە، گەیشتن بوو بە زەوییە كشتوكاڵییە بەپیتەكانى سۆمەری و بابلی.\nبە گەیشتنی كاشییەكانيش بەو خاكە، سەردەمێكی نوێ لە دەسەڵاتدارێتیى وڵاتى سۆمەر و بابل دەستی پێكرد، كە سەردەمی دەسەڵاتدارێتیی كاشییەكان بوو. ئەو قۆناغەش، تا ساڵى (1162پ.ز)ى درێژەی كێشا، كە خۆى زیاتر له (پێنج سەدە) دەبينييەوە. لەگەڵ ئەوەشدا شاڵاوى كاشییەكان بۆ سەر ئەو خاكە داگیركاری بوو، بەڵام بەپێى دەیان دەقی سۆمەری و بابلى، سەردەمی دەسەڵاتی ئەوان لەو ناوچەیە بە درێژترین سەردەمی مێژوویی وڵاتی سۆمەر و بابل تۆمار كراوە، كە ئاسایش و ئارامی تێدا بەرقەرار بووبێت.\nئەوەش بەهۆی ئەوەی، كەمترین ستەم ڕووی دا و ناوچەكە لە شەڕ و ململانێ بەدوور بوو. هەر بۆیە پێدەچێت شاڵاوی كاشییەكان تەنیا بۆ گەیشتن بووبێت بە داهاتی ناوچەكە بۆ خزمەتى هەموان، نەوەك دروستكردنى شەڕ و ململانێ و ناكۆكی.\nلێرەوە ناوی (كاشییەكان) وەك پێكهاتەیەكی نەژادیی كەوتە نێو ناوان و بەشێكى مێژووەكەیان لەلایەن سۆمەری و بابلییەكانەوە بۆ داهاتوو پارێزرا. واتە ئەگەر سۆمەری و بابلییەكان نەبوونایە، یان كاشییەكان پەیوەندییان بە كێڵگە كشتوكاڵییەكانی سۆمەرى و بابلييەكانەوە نەكردایە و لە ڕێگای بایەخی ئەو زەوییانەوە دەستیان نەگەیشتایەتە ئەو خاكە، ئەستەم بوو ناوێكیان لە مێژوودا هەبێت، تەنیا لە ڕێگای هەندێك شوێنەوار و هەڵكەنراوەوە نەبێت.\nبەپێى ئەو تۆمارانەش بێت، ڕۆڵ و پێگەیان لەسەر بنیاتنانی شارستانیەت و ڕەوتی مێژوو بەرچاوە. وەك دروستكردنى شاری (كۆریكالزو) لە باكووری خۆرئاوای شاری (بابل)، لەلایەن پادشای كاشی (كوریكالزو)، كە هەر بە ناوی خۆیەوە ناوی نا. ئەو شارەی دواتر بە (عەقەرقووف) ناسرا. تەنانەت بڕواش وایە (قەڵای زەقوورە) لە باشووری عێراقی ئەمڕۆ، بۆ سەردەمی ئەم پادشایە بگەڕێتەوە و لەلایەن ئەوەوە بنیات نرابێت.\nسەرباری ئەو بوارەش، بایەخیان بە كشتوكاڵ و ئاژەڵداری و پیشەی دەست دا. كاروباری باجیشیان ڕێك خست و داڕشتەوە، تا خزمەت بە ئابووریى وڵاتەكەیان بكات. هەموو ئەوانەش پێویستى بە دۆخێكى ئارام هەبوو، تا پشتیوانیی بكات. هەر بۆیە پادشاكانی كاشی زەمینەى ئەوەیان ڕەخساند، تا ئابووریی دەسەڵاتەكەیان گەشە بكات و دەرفەتی خزمەتكردنیان لە چەندین بوار پێ بدات.\nئەوەش وای كرد لەپاڵ باشبوونى دۆخی دارایی ناوچەكانی ژێر دەسەڵاتیان، ئەدەب و وەرگێڕان گەشە بكات. دیارە پشتیوانیی كاشییەكان بۆ بەرهەمی ئەدەبی و كاری وەرگێڕان لەوەوە سەرچاوەی گرتبوو، تا خزمەتی زیاتر بە بوارەكانی ترى ژیانیان و سيستەمى سياسیيان بكات و دەسەڵاتێكی تۆكمە بنیات بنێن.\nهەر بۆیە كار بۆ وەرگێڕانی نووسراوەكانى (سۆمەری، ئەكەدی، بابلی، ئاشوورى، میسرى كۆن) بۆ سەر زمانی كاشی كرا. زمانی كاشیش لقێكی زمانی هیند و ئەوروپایی و زمانی سەردەمی فەرمانڕەوایەتیی كاشییەكان بوو. بەتایبەت لەو كاتەى فەرمانڕەوایەتیی وڵاتی سۆمەر و بابلیان كرد. ئەم دۆخەش بەردەوام بوو، تا ئەو كاتەی دەوڵەتەكەیان لەسەر خاكی سۆمەر و بابل، لە ئەنجامی هاوپەیمانیی (ئاشووری- ئیلامی) كۆتایی هات.\nئەوەش كاتێك هەردوولا لە هاوپەیمانییەكی سیاسی و سەربازیدا بڕیاری لێدانی دەسەڵاتى كاشییەكانیان دا. بەو هۆیەشەوە ئاشوورییەكان لە باكوور و ئیلامییەكان لە خۆرهەڵاتەوە پەلاماری دەوڵەتى كاشییان دا و لە ساڵى (1162پ.ز) شارى (كۆریكالزۆ)یان داگیر كرد و كۆتاییان بەو دەوڵەتە هێنا، بەڵام بوون و هێزی ئەوان لە مەڵبەندی دێرینی خۆیان هەر بەردەوام بوو.\nهەواڵێكی گرنگ بۆ فەرمانبەرانی هەرێمی كوردستان لەبارەی مووچەوە\nئامادەکاری بۆ کۆنگرەیەکی دیکەی لووتکەی بەغدا لە ئوردن دەکرێت\nهێزێک هەڵدەکوتێتە سەرماڵی شێخێکی عەشایری ئەنبار و دەستدرێژی دەکاتە سەر ژنەکانیان


خزم گۆشتیشت بخوا ئێسکت ناشکێنێ! » ماڵپەڕی لاجان: هونەر تەکنۆلۆژی شێعر پەندی پێشینیان کەسایەتی\nخزم گۆشتیشت بخوا ئێسکت ناشکێنێ!\nلقی بابەت: هونەر » پەندی پێشینیان\nسەردان: 1047 جار لێدوان: 0 نێرەر: لاجان\nدراوسێیه‌کی مه‌لای مه‌شهوور دێ بۆ لای مه‌لا و داوا ده‌کا گوێدرێژه‌که‌ی لێ قه‌رز بکات. مه‌لاش نایه‌وێت بیداتێ، بۆیه پێی ده‌ڵێ: گوێدرێژه‌که‌م له ماڵه‌وه نییه و بردوویانه به قه‌رز. لەو کاتەدا گوێدرێژه‌که‌ی ده‌زه‌ڕێنێ. کابرای دراوسێی ده‌ڵێ: ئه‌ی ئه‌وه نییه گوێدرێژه‌که‌ت له ماڵه‌وه‌یه؟! مه‌لاش به تووڕه‌ییه‌وه ده‌ڵێ: یانی باوه‌ڕ به مه‌لایه‌کی دوازده عیلم ناکه‌ی، باوه‌ڕ به گوێدرێژێک ده‌که‌ی!!!


دواجار که مامم به زیندوویی بینی.\n وه‌رگێڕانی له فارسیه‌وه:\nمه‌له‌فێک ده‌رباره‌ی سادقی هیدایه‌ت\nمامم سادق هیدایه‌ت له ته واوی ده ورانی دا ژیانی له ماڵی باوکی، ڕه حمه تی هدایه ت قلی خان....هدایه ت (اعتفاد للملک)، دا ده ژیا. منیش چه ند ساڵێک، له به ر هۆی جۆراو جۆر، له ماڵی باوه گه وره مدا ده ژیام که بێگومان له ته ک سادقی هیدایه ت دا هاوماڵ بووم و چه ند بیره وه رییه ک له م باره یه وه ده نوسم:\nله قوتابخانه ی سه ره تایدا بووم که منیان بۆ ماوه یه ک نارد بۆ ماڵی باوه گه وره م. ئه م ماڵه ئێستاش ماوه. ماڵه کوۆنه یه که له شه قامی کۆشک که قه رار بوو ببێته مۆزه ی سادقی هیدایه ت له ژێر چاودێرییه... فه رهه نگیه کانی سه رانی بنه ماڵه دا ئێستاکه بووه ته باخچه ی ساوایانی سادقییه! هێشتا باشیشه!\nله هه موو جێگایه کی دونیادا ماڵی ناوداران وه کو پاشماوه ی فه رهه نگی و گه نجینه ی فه رهه نگی ده هێڵنه وه که چی ئێمه ش پشت گوێی ده خه ین له م ماڵه دا که مه نزڵێکی کۆن و بایه خێکی گه وره ی تێدا بوو من ڕۆژانی هه ینی دوای گه ڕانه وه م له قوتابخانه گه مه و فڕکان و گۆڵمه زم ده کرد. ئه م ماڵه یه ک باڵکۆنی هه بوو ژووره که ی سادق هیدایه ت که وتبوویه به شی چه پی ڕاڕه وه که وه. من ڕۆژێک له ناو باڵکۆنه که دا گه شتم به مامم. کاتێک بینیم له جێی خۆمدا وه ک مێخ داکوترام و سه لامم کرد. له و زه مانه دا فێریان کردبووین له به رامبه ر گه وره تر له خۆماندا به ئه ده ب و ئارام و فه رمان به ر بین، به سه ر سوڕمانه وه ته ماشای منی کرد، ئه و پێکه نینه ناسراوو شاراوه و زۆر خۆشه ویستانه و پڕ له ڕاست گۆییه ی خۆی بۆ من ده ربڕی و وتی:\nسه لام لێره چی ده که ی!\n- من هاتووم بۆ ئێره\n- که وابێ لێره ده مێنی یه وه؟\n- وتم به ڵێ لای دایه خانم\n- عیسا خان که ی دێت به دوات دا\n- خوات له گه ڵ\n- سادق هیدایه ت خوداحافیزی کردو ڕۆیشت.\nهه ر له م ڕۆژانه دا که من تاق و ته نها له ماڵی باوه گه وره م بووم ته مه نم هه شت نۆ ساڵ بوو. بێگومان سه رگه رمی هه ڵبه زو دابه ز بووم دایه گه وره م چاودێری من بوو. به ر ڕه حمه تی خودا که وێت. ناوی (زیورللملوک) بوو ژنێک نوسه رێکی وه ک سادقی هیدایه تی له دامێندا په روه رده کردبوو، غه مخۆری هه موو که سێک بوو، هۆکه ی ده گه ڕیته وه بۆ چه ند فاکته رێک. بۆ نمونه من وه چه ی کوڕی خێزان بووم، واته کوڕی یه که می مناڵی کوڕی یه که می خاتوو زێور للملوک، له و سه رده مانه دا به پێی بنچینه داب و نه ریت و بیروباوه ڕی خێزانه کۆنه کان مه و قعیه تی کوڕێکی وه ک من ڕه چاو ده کرا. به هه رحاڵ منیش دایه خانمم زۆر خۆش ده ویست ژنێکی به ڕێزو چاره ساز بوو. ڕۆحی شاد.\nڕۆژێک سه رگه رمی یاری بووم باوه گه وره م هاته ناو هه یوانی سه رتاسه ری ماڵه که له حاڵێکدا که تفه نگێکی به ده سته وه بوو وه ستا. کای من سامی گه وره ی هه بوو له گه ڵ ئه وه ش دا ڕووی گرژو زۆر جدی بوو. منی بانگ کرد جوومه پێشه وه یه کسه ره ئه و تفه نگه که ی دا به من و وتی: وه ره به م تفه نگه یاری بکه. ئه مه یه کێک له خۆشترین بیره وه ریه کانی مناڵی منه که بوومه خاوه نی تفه نگێکی کۆن، ڕۆژێکی تر که هه ر به و تفه نگه خه ریک بووم له ناو... باڵه کۆنه که دا گه مه م ده کرد له ته ک سادقی هیدایه ت ڕوو به ڕوو بوومه وه. به نیشانه ی ترس ده ستی ڕاوه شاندوو وتی گولله شی تێدا یه؟\nوه ڵامم دایه وه: نا تێیدا نی یه. دیسان به و بزه له بیره وه نه چووه و به خۆشه ویستی یه وه وتی خه یاڵم ئاسوده بوو. مه ترسی نی یه! جاری دووه م که من له ته ک سادقی هیدایه ت بومه هاوماڵ له دواناوه ندی ده رسم ده خوێند بۆ خۆم لاوێکی تازه پێگه یشتوو بووم. ئه مجاره یان له ماڵێکدا بووین که وتبوویه کۆڵانێکی پشتی خانه ی مامۆستایانی ئه وکاته وه ( کۆلێجی پێگه یاندنی مامۆستایان). ئه م ماڵه کرێ گرته بوو، له م کاته دا ڕه حمه تی اعتفاد الملک ماڵه که ی شه قامی کۆشکی فرۆشت بوو سه رگه رمی دروست کردنی ئاپارتمانێک بوو له شه قامی ( سریا - سمیه ی ئێستا) که له ماوه ی دروست کردنی ئه و ئاپارتمانه دا به کرێ نیشته جێی ئه و خانووه بووبوو. ئه م ماڵه دوو به ره بوو یه کێکیان ده رگای هاتنه ژووره وه ی له سه ر بوو ئه وی دیکه ش ده که وته باکوری خانووه که وه. ژوور ی سادقی هیدایه ت که وتبووه نهۆمی یه که می ماڵه گچکه که ی که ڵێوه ی ده چوونه ژوره وه که تا ڕاده یه ک سه ربه خۆ بوو. حه وشه ی ماڵه که باخچه یه کی تێدا بوو که حه وزێکی بازنه ی له ناوه ڕاستی دا بوو، شه وانی هاوین من حه زم ده کرد له زه ونێکی ئازادا له حه وشه که بخه وم. له سه ر قه ره وێڵه ی ته خته ی ساده ی ئه و کاتانه په رده کولله مان هه ڵ ده دا شه وانه له هه وای فێنکی هاوینی تاران دا ده نووستین، قه ره وێڵه\nکه ی سادقی هیدایه ت له پاڵ قه ره وێڵه که ی من دا بوو، که ئه ویش له تاو گه رمای ژووره که ی په نای به م حه وشه هێنابوو له ناو په رده کولله له حه وشه دا ده نووست گڵۆپێک به سه ر سه رمانه وه هه ڵواسرا بوو شه وانه ڕۆشنیان ده کرد که دانیشتوان له کاتی هاتوو چۆ کردن به باخچه و که نار حه وزه که دا دوچاری گرفت نه بن، شه وێک من خه وم زڕابوو سادقی هیدایه ت له ده ره وه هاته وه. کاتی نوستن بیجامه خه ت خه تیه که ی له پێ ده کرد زۆر ئارام و بێ چرپه و ورته ده هات و ده نوست. ئه و شه وه گلۆپه که خامۆش نه کرا بوو. کاتێک هه ستی کرد که ڕۆشنای گڵۆپه که نایه ڵێت بنوێت. هێواش له په رده کولله که وه هاته ده ره وه ده ستی کرد به گه ڕان به دوای سویچی کوژانه وه ی گڵۆپه که دا بۆ ئه وه ی خامۆشی بکات، وه لێ هه رچی گه ڕا په یدای نه کرد، ئیدی داری یه کێک له په رده کولله کانی ده رهێناو، دای لێی گڵۆپه که ی شکاند پاشان گه ڕایه وه ناو جێگاکه ی و ڕه حه ت لێی خه وت له حاڵێک دا منیش سه رم کردبوو به ژێر سه رینه که م داو\nپێده که نیم! بیره وه ری دواتر په یوه ندی به ماڵی باوکی سادقی هیدایه ته وه یه، له شه قامی (سیمه) ی ئێستادا. باوکم ڕۆستبوو بۆ ماڵی باوکی منیش ڕۆشتم باوکم ببینم و پێکه وه بێینه وه بۆ ماڵی خۆمان، کاتێک چوومه ماڵی باوه گه وره م ووتیان باوکم له ژوره که ی سادق خان دایه! چوومه ژووره که ی سادق خانه وه. ئه وسا من لاوێک بووم خۆم بۆ زانکۆ ئاماده ده کرد، سادق هیدایه ت کتێبێکی به ده سته وه بوو. له سه ر به رگی کتێبه که به ئینگلیزی نووسرابوو: ستالین له به رده م باوکم دا که له سه ر مۆبیله یه ک دانیشتبوو وه ستابوو به توڕه ییه وه په ڕه کانی کتێبه که هه ڵده دایه وه و ده یووت: هه مووی درۆیه. ئه م کابرایه له جه نگیز و ته یمور و هیتله ریش خوێن ڕێژ تره. کام کۆمۆنیست؟ کام کرێکار؟ کام به ش کردنی ماڵ و سامان و دارای؟ تا توانیویه تی خه ڵکی کوشتووه و ئه شکه نجه ی داوه و زینده به چاڵی کردووه ژه نه ڕاڵه\nڕوسیه کان شمشێری ده سک ئه ڵماس و به مرواری ڕازاوه ده به ستن و کرێکاری ڕوسیش هه نووکه ڕادیۆیه ک شک نابات گوێ له ئاوازی ڕووسی بگرێت ئابڕووی ئازادیان بردووه، بۆ که رکردن و فریودانی خه ڵکی عه وامه، بێگومان یه که م ڕۆژی جه ژنی نه ورۆز سادقی هیدایه ت .. له گه ڵ کازێوه دا به جلی ڕێک و پێکه وه له ژووری میوانخانه ی ماڵی باوکی دا ده نیشت، چونکه ده یزانی برکانی و خوشکه کانی و مناڵه کانیان و مامه کانی و هتد...دێن بۆ لای باوکی و ئه ویش حه زی ده کرد له م ڕۆژه دا دیداری که سوو کاری بکات، جگه ره ی زۆر ده کێشا به شێوه یه کی درووست و به شه رم و بێ خۆ به زل زانین. له گفتوگۆکاندا به ژداری نه ده کرد. ئه گه ر سه باره ت به نوسینه کانی... قسه یان بکردبایه به پێی توانا هه وڵی ده دا به و بزه میهره بانه یه وه له که ناری باسه که وه ڕه ت ببێت وه ئه گه ر زۆر پێیان دابگرتایه به زیره کیه کی تایبه تی که له به رێکی بۆ خۆی ده کرده وه و خۆی له و گێچه ڵه نه ده گلاند! به داخه وه له کاتی سه فه رکردنی دا بۆ پاریس که بۆ\nخوداحافیزی بۆ ماڵی ئێمه هاتبوو، من له ماڵه وه نه بووم، وه لێ چه ند ڕۆژێکی دوای ئه وه، به رله وه که بۆ دوا سه فه ری پاریس بڕوات، من له ماڵی خاڵم بووم! عبدا..هیدایه ت له شه قامی شه میران، له ته ک پوورم دا-تاجماه هیدایه ت - له ماڵی خاڵم هاتینه ده روه که بڕۆین بۆ ماڵی ئێمه. له پیاده ڕه وه که دا گه یشتین به سادقی هیدایه ت ئه ویش هاتبوو خودا حافیزی له عبدا ..هیدایه ت بکات! هه ندێک قسه ی بوو، به پورمی وت: سه فه رێکم له ڕێدایه ده ڕۆم بزانم چی ده بێت. ئه وه بۆ دواجار بوو مامم به زیندوویی ببینم! زیندوو به و مانایه ی زانستی.. پزیشکی پێناسه ی ده کات، وه تا ئێستا هه موو ساتێک ئه وم زیندووتر، ناودارترو به رزتر دیوه، وه ناوی ئه و هه رگیز له نوسینه کاندا. له تابلۆکاندا له کۆبوونه وه کاندا له کۆڕه کاندا وه له ناو دڵه کان دا ون نابێت یادی به رزو به ڕێز بێت.


شپرزە بوونی حالی دووکەس لە زانایانی بەحرەینی لە زیندانەکانی ئالی خەلیفە - SAHAR KURDISH (Sorani)\nشپرزە بوونی حالی دووکەس لە زانایانی بەحرەینی لە زیندانەکانی ئالی خەلیفە\nڕەوشی جەستەیی شیخ" مەجید ئەلمەشعەل" و شێخ "حەسەن عیسا" لەزانایانی بەحرەینی لە زیندانی ئالی خەلیفە دوای نۆ رۆژ مانگرتن لە خۆراک شپرزەیە .\nزئندانیانی سیاسیی بەندیخانەی ناوەندیی " جوو" نۆهەمی سیپتەمبەر لە مەڕ دەربڕینی ناڕەزامەندی لە حاند ڕەوشی نالەباری زیندان و بەرتەسکییەکان ، وێڕای مانگرتن لە خواردن ، ڕایانگەیاند: ئەو مانگرتنە تا هاتنە دی داواو ویستەکانیان درێژەی دەبێ .\nبە گوێرەی راپۆرتی هەواڵدەریی مێهر بە گێرانەوە لە میدیا بەحرەینییەکان، زانایانی بەحرەینی نۆ رۆژە بۆ دەربڕینی ناڕەزایەتی لەحاند کردەوە سەرکووتکارەکانی سەربازییەکانی ئالی خەلیفە لە زیندان، مانیان گرتووە لە خواردن .\nهەر وەها زانایانی بەحرەینی پێنجشەممەی ڕابردوو لە بەیاننامەیەک ، پاوەجێی زیندانیان سیاسی لە زیندانەکانی بەحرەین یان بە جێی ستایش زانی و لە خەڵک داوایان کرد یارمەتی زیندانییەکان بدەن .\nبە هۆی پەلامارە دڕندانەکانیی سەربازییە بەحرەینییەکان بۆ سەر زیندانیانی سیاسی لەوان زانایان، ڕەوشی زیندانیان جێ نیگەرانییە .\nڕژیمی ئالی خەلیفە لە شەش ساڵی ڕابردوو زیاتر لە ١١ هەزار شارومەندی بەحرەینی بە تاوانیی پووچەل قۆڵبەست کردووە ، بەحرەین لە وینەی وڵاتانیکە کە لەچاو حەشیمەتەکەی بانترین ژمارەی زیندانیی هەیە ؛ بە وتەی ڕێکخراوەکانی مافەوانیی ئەو وڵاتە ، لانیکەم سێ هەزار شارومەندی بەحرەینی بە هۆوهەگەری سیاسی لە زیندان دان . بەحرەین لە فیڤرییەی ٢٠١١ەوە شانۆی ناڕەزایەتی دەربرینەکانیی ئاشتیانەی جەماوەری دژی ڕژیمی ئالی خەلیفەیە. بەحرەینییەکان خوازیاری ئازادی، دامەزراندنی دادگەری و نەهێشتنەوەی هەڵاواردن و هاتنە سەر کاری نزامێکی هەڵبژاردە لە وڵاتەکەیان دان .\nSep 17, 2017 19:24 Asia/Tehran\nنیگەرانی دەربڕینی ڕێکخراوە مافەوانییەکان لەمەڕ دۆخی "شێخ عەلی سەلمان"\nتووندتر بوونەوەی سیاسەتەکانی سەرکوتکارانەی ئالی خەلیفە دژی شیعەکانی بەحرەین\nپەرلەمانی ئەورووپا بنپێ کرانی مافی مرۆڤی لە بەحرەین ئیدانە کرد


حكوومه‌تی هه‌رێم: به‌غدا زیاتر له به‌های 250 هه‌زار به‌رمیل نه‌وت پاره‌ی هه‌رێمی بڕیوه\n2019-08-19 [01:27 AM]\nگوته‌بێژی حكوومه‌تی هه‌رێمی كوردستان رایگه‌یاند: بۆ چاره‌سه‌ركردنی كێشه‌كانی نێوان حكوومه‌تی هه‌رێمی كوردستان و حكوومه‌تی فیدراڵ پێویستی به كاتی زیاتره.\nئێوارەی ئەمڕۆ دووشەممه 19ی ئابی 2019، جووتیار عادل گوتەبێژی حكوومەتی هەرێمی كوردستان له كۆنگرەیەكی ڕۆژنامەوانی رایگه‌یاند: حكومه‌تی هه‌رێم ئاماده‌یی بۆ چاره‌سه‌ركردنی كێشه‌كان له‌گه‌ڵ به‌غدا ده‌ربڕیوه.\nگوتەبێژی حكوومەتی هەرێم گوتیشی: وه‌زاره‌ته‌كانی حكوومه‌تی هه‌رێم راسپێردراون بۆ چوار ساڵی داهاتوو به‌رنامه‌ی خۆیان دابرێژن.\nگوته‌بێژی حكوومه‌تی هه‌رێمی كوردستان رایگه‌یاند، شایسته‌ی دارایی و پشكی هه‌رێم له بودجه‌ی ئیتیحادیدا، 12.84 ترلیۆن دیناره، به‌ڵام به‌غدا ته‌نیا 5.44 ترلیۆن دینار له ماوه‌ی ساڵێكدا بۆ هه‌رێم ده‌نێرێت.\nجوتیار عادل گوتیشی: ئه‌و پاره‌یه‌ی له پشكی هه‌رێم له بودجه‌ی ئیتحادی ده‌بڕدرێت، زۆر زیاتره له به‌های ئه‌و داهاته‌ی به هۆی فرۆشی 250 هه‌زار به‌رمیلی رۆژانه‌وه ده‌ست ده‌كه‌وێت.\nروونیشیكرده‌وه، هه‌رێمی كوردستان ئاماده‌یه ئه‌و بڕه نه‌وته راده‌ستی به‌غدا بكات.\nله به‌شێكی دیكه‌ی قسه‌كانیدا، گوته‌بێژی حكوومه‌ت گوتیشی: له ئێستادا ساڵانه 7.39 ترلیۆن دینار له پشكی هه‌رێم بڕاوه و حكوومه‌تی هه‌رێم ئه‌و داوایه‌ی ئاراسته‌ی به‌غدا كردووه، خۆشبه‌ختانه تێگه‌یشتنی ئه‌رێنی له باره‌ی ئه‌و پرسه‌وه هه‌یه.


ئیسرائیل پێشبینی دەکات بەحرێن و عومانیش ڕێککەوتن لەگەڵ ئیسرائیل بکەن – کوردی – RojNews.News\nئیسرائیل پێشبینی دەکات بەحرێن و عومانیش ڕێککەوتن لەگەڵ ئیسرائیل بکەن\n17/08/2020 - 9:55:30 am\nئیلی کۆهین- وەزیری هەواڵگری ئیسرائیل\nئیلی کۆهین، وەزیری هەواڵگری ئیسرائیل پێشبینی کرد بەحرێن و عومانیش هاوشێوەی ئیماراتی عەرەبی پەیوەندییەکانیان لەگەڵ ئیسرائیل ئاسایی بکەنەوە و ڕێککەوتنی دیبلۆماسی لەگەڵ ئیسرائیل ئەنجام بدەن.\nکۆهین لە ڕادیۆی سوپای ئیسرائیلەوە وتی، لە چوارچێوەی ڕێککەوتنی ئیسرائیل و ئیماراتدا، پێشبینی دەکەن ڕێککەوتنی دیکە لەگەڵ وڵاتانی کەنداو و وڵاتانی ئیسلامی ئەفریقادا ئەنجام بدەن.\nدوپاتیشیکردەوە کە عومان و بەحرەین لە لیستی پێشەوەی وڵاتانی عەرەبی و کەنداون بۆ ڕێککەوتن لەگەڵ ئیسرائیل، هەروەها پێشبینی کرد ساڵی ئاییندە ڕێککەوتنی ئاشتی لەگەڵ وڵاتانی دیکەی ئەفریقا ئەنجام بدەن لە نێویشیاندا سودان.\nلای خۆیەوە سەرۆکی فەرەنسا ئیمانوێل ماکرۆن لە پەیوەندییەکی تەلەفۆنیدا لەگەڵ مەحمود عەباس سەرۆکی فەلەستن، داوای کرد بەردەوام بن لە دانوستانەکانیان لەگەڵ ئیسرائیل بە ئامانجی گەیشتن بە چارەسەرێکی ڕیشەیی یەکسان.\nمیدیاکانی فەلەستین بڵاویانکردەوە کە لەو پەیوەندییە تەلەفۆنیەدا خۆیەوە مەحمود عەباس جەختی لەوە کردووەتەوە کە ئیمارات یان هەر دەوڵەتێکی دیکە بۆیان نییە بەناوی گەلی فەلەستینەوە قسە بکات و دۆسیەی فەلەستین بەکاربهێنێت بۆ بەرژەوەندی خۆی.\nهاوکات ماکرۆن عەباسی بانگهێشت کردووە بۆ پاریس بۆ گفتوگۆکردن لەسەر کێشە هەڵپەسێردراوەکانی فەلەستین، لە کاتێکدا ماکرۆن ئەو هەنگاوەی ئیماراتی بە ئازایانە لەقەڵمداوە کە لەگەڵ ئیسرائیل ناویەتی.\nوڵاتانی کەنداو هەڵوێست لە دژی هەڕەشەکانی ئێران وەردەگرن\nهەڵۆ بۆ دایکی شیعری خوێندەوە، خۆشی چوار ڕۆژە خراوەتە زیندانەوە


پشتیوانیتان دەکەین لە کاتە سەختەکاندا - Careem Blog\n۲۹.۳.۲۰۲۰ / Captain's Corner\nپشتیوانیتان دەکەین لە کاتە سەختەکاندا\nکاپتنەکان دڵی (کەریم)ن، ئێمە پێزانینمان هەیە بۆ هەموو ئەو خزمەتە نایابەی پێشکەشی سەرنشینانی دەکەن لەو کاتە نەخوازراوەدا. ئێمە ئەو خزمەتگوزارییەی پێشکەشی سەرنشین و هاونیشتیمانیان دەکەن بە نرخی هەڵدەسەنگێنین بە تایبەتی لەم کاتە بێ وێنەیەدا.\nئێمە دەزانین کە زۆربەتان پشت دەبەستن بە کەریم وەک تاکە سەرچاوەی داهات بۆ خۆتان و خێزانەکانتان، وە ئێمە لێرەین بۆ هاوکاریتان لە کاتی پێویستدا.\nلەبەرئەوە، تایبەت لە ئێمەوە، بڕیارماندا بە پێشکەشکردنی پشووی نەخۆشی کرێ دراو (اجازة مرضية مدفوعة الأجر) بۆ ماوەی ١٤ ڕؤژ بۆ هەر کاپتنێک کە توشی نەخۆشی کۆڕۆنا بوبێت COVID-19 (خوانەخواستە)، یان خرابێتە کەرەنتین لەلایەن بەڕێوەبەرایەتی تەندرووستیی حکومیەوە لە هەر وڵاتێک کە کەریم تێیدا کار بکات.\nکەریم هەمیشە لێرەیە بۆ یارمەتیدانت:\n١- سیاسەت و یاسای کەریم چییە بۆ ئەو کاپتنەی کە توشی کۆرۆنا بووە؟\nئەگەر خوانەخواستە تۆ توشی ڤایرۆسی کۆرۆنا بوویت یان داوات لێکرابوو کە خۆت کەرەنتین بکەیت لەلایەن بەڕێوەبەرایەتی تەندرووستیی حکومی، کەریم پشووی نەخۆشی کرێ دراو (اجازة مرضية مدفوعة الأجر) بۆ ماوەی ١٤ ڕۆژ دابین دەکات.\nدرکمان بەوە کردووە کە ئەم ڕەوشە زۆر بە خێرایی دەگۆڕدرێت و پێشبینی دەکەین ئەم گۆڕانکارییانە بەردەوام دەبێت لە ماوەی هەفتە و مانگەکانی داهاتوو.\nبۆ دڵنیابوونەوە و هەستیار بوونمان بەرامبەر ئەم ڕاستییە، ئەم یاسایە کاریگەر دەبێت تا ١٥-٤-٢٠٢٠ ، وە جارێکی تر ئەم ڕەوشە هەڵدەسنگێندرێتەوە پاش ئەم بەروارە.\n٢- مەرجەکان و داواکارییەکان چین لە کاپتن بۆ ئەوەی شایستەی وەرگرتنی هاوکاری دارایی بێت ( پشووی نەخۆشی کرێ دراو)؟\nئەم یاسایە هەموو کاپتنەکانی کەریم دەگرێتەوە ( هات و چۆی سەرنشین و کانپتنەکانی گەیاندنی خواردن)\nبە لایەنی کەمەوە دەبێت یەک (1) گەشتت ئەنجام دابێت یان تەواو کردبێت پێش بەرواری ٢٥-٢-٢٠٢٠\nتۆ شایستەی ئەگەر ئەمانەی خوارەوە کە دیاری کراوە ڕویدا:\nتۆ ڕاستەوخۆ دیاری کرا بیت بە نەخۆشی کۆرۆنا لە لایەن بەڕێوەبەرایەتی تەندرووستیی حکومییەوە.\nتۆ خرابیتە کەرەنتینی تاکە کەسی لە لایەن بەڕێوەبەرایەتی تەندرووستیی حکومییەوە.\nداوات لێکرا بوو لە لایەن بەڕێوەبەرایەتی تەندرووستیی حکومی یان پزیشکی ڕێگەپێدراو کە خۆت کەرەنتین بکەیت بەهۆی توشبوونت بە ڤایرۆسی کۆرۆنا (COVID-19) بۆ ئەوەی دوور بیت لە تەشەنەکردن.\n*هەژمارەکەت دەوەستێندرێت بۆ ماوەیەکی کاتی لە لایەن کۆمپانیای کەریم ئەگەر هاتوو بەڕێوەبەرایەتی تەندرووستیی حکومیی زانیاری دا کە تۆ دیاری کراویت (تووشبوبیت ) یان بەرکەوتەت هەبووە لەگەڵ یەکێک کە تووش بووبێت بە کۆرۆنا (COVID-19).\n٣- کەریم چەند یارمەتی دارایی پێشکەش دەکات بۆ پارەدانی نەخۆشیی؟\nکاپتنەکان یارمەتیی دارایی وەردەگرن بۆ ماوەی ١٤ ڕۆژ، ئەمەش بەگوێرەی تێکڕای دەستهاتی هەر کاپتنێک دەبێت لە شەش مانگی ڕابردوودا. گەر تۆ بووبی بە کاپتن لە پێش کەمتر لە شەش مانگ، تێکڕای دەستهاتەکانت هەژمار دەکرێت بەگوێرەی دەستهاتەکانت لە نێوان یەکەم گەشت تاکوو ٢٥-٣-٢٠٢٠.\n٤- چۆن کاپتن داخوازیی پێشکەش دەکات بۆ یاسای پارەدانی نەخۆشیی؟\nتکایە داخوازییەکانتان پێشکەش بکەن لە ڕێگەی بەرنامەی کاپتن وەکو لە خوارە دیاری کراوە:\nبەرنامەی کاپتن > لیستی سەرەكیی > یارمەتی > دڵنیایی کەسی > داواکردنی پارەدانی نەخۆشی- ڤایرۆسی کۆرۆنا > تکایە دۆکیومێنتی داواکراو پێشکەش بکە > داواکارییەکە بنێرە\n٥- چ بەڵگەنامەیەکت پێویستە پێشکەشی کەریمی بکەی بۆ ڕایی کردنی مامەڵەی داواکەت؟\n١- وێنەی کارتی نیشتیمانییت ( پشتەوە و پێشەوە).\n٢- بەڵگەنامەی توشبوون بە ڤایرۆسی کۆڕۆنای نوێ (COVID-19) لەلایەن دەزگایەکی پزیشکیی ڕێگەپێدراوەوە یان دامەزراوەیەکی پزیشکی حکومییەوە بە مۆرکراوی.\n٣- بڕیاڕێک لە لایەن دەزگایەکی پزیشکیی ڕێگەپێدراوەوە یان دامەزراوەیەکی پزیشکی حکومییەوە کە داوات لێکراوە بۆ خۆ جیاکردنەوە لە نەخۆشخانەکانی کەرەنتین بۆ ماوەی ٢ هەفتە. بەڵگەنامەکان دەبێت بە تایبەتی ئاماژە بە کەسی تۆ بکات لەسەر مەترسی بڵاوبوونەوەی ڤایرۆسی کۆرۆنا (COVID-19).\n*لە کاتێکدا وەزارەتی تەندرووستی پەیوەندی بە کۆمپانیای کەریم بکات بۆ ئاگادار کردنەوە و دەرخستەی کاپتنێکی کەریم بە ڤایرۆسەکە، یەکێک لە نوێنەری کۆمپانیا پەیوەندی بە کاپتن دەکات و داواکاری یارمەتی دارایی نەخۆشی بۆ پێشکەش دەکات.\n٦- ئەو ماوەیە چەندە کە کاپتن دەتوانێت پارەی یارمەتی دارایی نەخۆشی وەربگرێت؟\nپاش ئەوەی شایستەبوونت پشتڕاستکرایەوە، بڕی پارەکە خەرج دەکرێت بۆ جزدانی کاپتن لە ماوەی ٧ ڕۆژی کارکردندا. ئێمە هەوڵدەدەین بۆ ئەوەی دڵنیابین کە کاپتنەکانمان هاوکاریەکەیان بەدەست دەگات بە زوترین کات.\n٧- ئەو ماوەیە چەندە بۆ پێشکەش کردن و تەواوکردنی مامەڵەکان؟\nدەتوانی لە ماوەی ٣٠ ڕۆژدا دۆکیومێنت (مامەڵە)ی داواکراو پێشکەش بکەیت لە بەرواری بەڵگەنامەی پزیشکی بۆ دەستنیشانکردنی نەخۆشی.\n٨- چی بەسەر کاپتندا دێت لە کاتێکدا کاپتن شایستەی یارمەتی دارایی نەخۆشی بوو؟\nئەگەر تۆ شایستە بوویت بۆ یارمەتی دارایی، کەریم هەڵدەستێت بە ڕاگرتنی هەژمارەکەت بە شێوەیەکی کاتی بۆ سەلامەتیت و سەلامەتی دەورووبەرەکەت لە ماوەی پارەی نەخۆشیەکەدا. بۆ کەمکردنەوەی مەترسی بڵاوبوونەوەی ڤایرۆسی کۆرۆنا بۆ هاونیشتیمانیان، کاپتن ناتوانێت بەرنامەی کاپتن بەکاربهێنێت تا ئەوکاتەی بە تەواوی ڕزگاری دەبێت لە ڤایرۆسەکە و بەڵگەنامەی تەندروستی باش بوونی لە لایەن وەزارەتی تەندرووستییەوە پێشکەش دەکات و ئینجا لەم کاتەدا هەژماری کاپتن دەکەوێتەوە کار.\n٩- ماوەی یاسایی یارمەتی دارایی چەندە؟\nئەم یاسایە کارایە تا بەرواری ٣٠-٤-٢٠٢٠ ، پاشان ڕەوشەکە هەڵدەسەنگێندرێتەوە و ئاگادار دەکرێنەوە.\nالمقال السابق عنوان: مشکل وقت میں ہمارے کپتانوں کے لئے کریم بننا\nالمقال التالية لمتابعة استخدام تطبيق الكابتن والاستمتاع أيضًا بخدمات جديدة ، يرجى التأكد من تحديث إصدار أنرويد إلى أندرويد 6 أو الأحدث


گورگ و بەرخە سپی.\nمنداڵە ژیرەکان: جارێکیان لەناو لەوەڕگایەکی گەورەی پڕ لە سەوزە گیادا، بەرخێکی خرپنی سپی زۆر پچکۆلانە لە گەڵ ڕانە مەڕێکدادەلەوەڕان. بەڵام بەرخەکە بە دەم خواردنەوە وردە وردە ملی بۆ پێشەوە نا و بە تەواوی لە شوان و مەڕەکان دوور کەوتەوە و بە بێ ترس بە دوای گیای تەڕ و تازەدا دەگەڕا. پاش ماوەیەک پەڵە گیایەکی دۆزییەوە و لە خۆشیاندا بە هەر چوار پەل سەمایدەکرد ، بەڵام نەیدەزانی زۆر لە ڕانە مەڕەکە و شوانەکەی دوور کەوتۆتەوە و ئاگاداری ئەوەش نەبوو، کە گورگێکی چاوبز لە پەنای پیرە دارێکی گەورەدا خۆی بۆ ماتداوە.\nساتێک بەرخەکە هەستی بەوەکرد، کە زۆر لە مەڕەکان دوور کەوتۆتەوە، بڕیاریدا بگەڕێتەوە بۆ لایان. بەڵام کاتێک گورگە برسییە فێڵبازەکەی بینی، کە خۆی شاردبۆوە بۆی، زۆر شپرزە بوو، لە ترساندا هەموو گیانی کەوتە لەرزین. جا چونکە گورگەکەی زۆر لێوەی نزیکبوو، نەیدەتوانی ڕابکات و خۆی لە دەستی رزگار بکا.\nبەرخەکە بە دەنگێکی پڕ لە گریانەوە بە گورگەکەی وت: (ئەوە تۆ دەتەوێ بمخۆی؟)... گورگەکەش بە دەموچاوێکی ترش و تاڵەوە وەڵامی دایەوە و وتی: (بەڵێ بۆ خواردنی تۆ هاتووم، ئەی گوایە بۆچی هاتووم).\nبەرخەکە سەرلەنوێ بە گورگەکەی وت: (من ئەمڕۆ لە بەیانییەوە گیا دەخۆم، ئێستا هەموو گەدەم پڕە پڕ بووە لە گیا، جا تکایە تۆزێک لەسەرم ڕابوەستە، تا گیاکە هەرسدەکەم؟ .چونکە ئەگەر ئێستا من بخۆیت هەر وەک ئەوە وایە گیا بخۆیت و تامی گۆشتە ناسکە خۆشەکەم ناکەیت و تەنها تامی گیا دەکەی، جــا وا بـاشترە تۆزێک لـەسەرم ڕاوەبوەستیت).\nگورگەکە بەوپەڕی خۆشییەوە سەری ڕەزامەندی بۆ لەقاند و وتی: (دەزانم تۆ لە پێش منەوە لێرەیت و منیش هیچ کێشەیەکم نییە و دەتوانم کاتێکی زۆر لەسەرت ڕابوەستم). بەرخەکەش زۆر سوپاسیکرد.\nپاش ماوەیەک گورگەکە تاقەتی نەما و ویستی لە پڕ پەلاماری بەرخەکە بدات و بیخوات. بەڵام بەرخەکە، کە بەمەی زانی گورج گورگەکەی وەستاند و وت: (گورگی ئازیز: تکایە تۆزێکی کەش لەسەرم ڕابوەستە، چونکە هێشتا گیاکە لە ناو گەدەمدا بە تەواوی هەرس نەبووە، جا تکایە ڕێگام بدە تۆزێک هەڵپەڕم، تا زووتر گیاکە هەرس بکەم). ئەمجارەش گورگەکە بەمە ڕازی بوو. ئنجا بەرخەکە کەوتە هەڵپەڕین و بە هەر چوارپەل سەمایدەکرد، بەڵام لە ناکاو لە خۆیەوە وەستا.\nگورگەکە سەری سوڕما، بۆیە وتی: (ئەوە بۆ وەستایت؟ دەی تا دەتوانی خێراتر هەڵپەڕە، تا زووتر گیاکە هەرس بکەیت).. بەرخەکەش لە وەڵامدا وتی: (ئەوی ڕاستی بێت، چونکە هەڵپەڕینەکەم مۆسیقای لەگەڵدا نییە، ئەوا ناتوانم بە خێرایی و بە دڵی خۆم هەڵپەڕم. جا تکایە وەرە ئەم زەنگۆڵەیە لە ملم بکەرەوە و زۆر بە قایم ڕایبوەشێنە، ئەو کاتە منیش بە دەنگ و ئاوازی زەنگۆڵەکە خێراتر سەما دەکەم و زووتریش گیاکە هەرسدەکەم).\nگورگەکەش چونکە خواخوای بوو زوو بەرخە سپییە ناسکۆڵەکە بە بێ کیشە بخوات بەمە ڕازی بوو، بۆیە بە ئەسپایی لە بەرخەکە هاتە پێشەوە و زەنگۆڵەکەی لە ملی کردەوە و زۆر بە قایم ڕایوەشاند... لەو لاشەوە شوانەکە دەگەڕا بە دوای بەرخەکەدا. جا چونکە دەنگی زەنگۆڵەکە زۆر بەرز بوو، شوانەکە گویێ لە دەنگەکەی بوو. بە خۆی و گۆچانەکەیەوە بەرەو دەنگەکە چوو ، پاش چەند هەنگاوێک گورگ و بەرخەکەی پێکەوە بینی و بە گۆچانەکەیەوە زۆر بە گوڕ ڕایکرد بۆ گورگەکە، گورگەکەش، کە گۆچانی شوانەکەی بینی زۆر ترسا و هەتا توانی ڕایکرد و دوورکەوتەوە، بەرخە سپییە جوانەکەش بۆ خۆی ڕزگاری بوو.\nجا منداڵە ئازیزەکان: ئەم چیڕۆکە ئەوەمان فێردەکات، هێز تەنهامەرجی سەرکەوتن نییە، بەڵکو بیرکردنەوەی ژیرانەش دەتوانێت بەسەر هێزی زۆر گەورەدا سەربکەوێت.\nتێبینی: ئەم چیڕۆکە بە دەستکارییەکی کەمەوە لە ئینگلیزییەوە کراوە بە کوردی، بەڵام ناوی نووسەری لەسەر نییە.


ژووری ڕووداوه‌كان دانانی جۆن بۆڵتن\nموضوع: ژووری ڕووداوه‌كان دانانی جۆن بۆڵتن الأحد سبتمبر 20, 2020 7:11 pm\nیاده‌وه‌رییه‌كان له كۆشكی سپیه‌وه\nدانانی جۆن بۆڵتن\nبڵاوكردنه‌وه‌ی ده‌زگای فام\nلەگەڵ ئەوەی دۆناڵد ترەمپ سەرۆک کۆماری ئەمەریکا زۆر هەوڵیدا بۆ ڕێگری لە بڵاوبوونەوەی ئەو کتێبە، بەڵام کتێبی جۆن بۆڵتن ڕاوێژکاری پێشووی ئەنجومەنی ئاسایشی ئەمریکا بەناوی (ئەو ژوورەی شتەکان تیدا ڕوویدا) بڵاوکرایەوە.\nلەم کتێبەدا بۆڵتن زۆر باسی کوردەکان دەکات، بەتایبەت کوردەکانی ڕۆژئاوای کوردستان، دواتر باسی کشانەوەی هێزەکانی ئەمریکا دەکات کە لە ناوچەکوردییەکان کشانەوە و پشتکردن لە کوردەکان بە بڕیاری ترەمپ و چۆڵ کردنیان بۆ تورکیا و ئەردۆگان.\nلە کتێبەکەدا باسی پەکەکە و یەپەکە و پەیەژە دەکات و باسی ئەوەشی کردوە ئۆردوگان وتویەتی هەموو کوردەکان وەک پەکەکە وان و تیرۆرستن.\nبۆڵتن کە راوێژکاری پێشووی ئەنجومەنی ئاسایشی ئەمریکا بوو خودی ترەمپ دیاریکرد و بۆ ماوەی 11 مانگ لەو پۆسەتەدا مایەوە، لە کتێبەکەدا باسی ئەوە دەکات خۆی لەگەڵ ئەردۆگان و ترەپ بووە کە ئەردۆگان ورتویەتی کوردەکان تیرۆرستن و خۆشی ناوێن، ترەمپ-یش هەڵوێستی نەبووە.\nلە بەشێکی تریدا باس لەوە دەکات، کە ئەردۆگان بە ئامادە بوونی خۆی (جۆن بۆڵتن) بە ترەمپی وتووە، کوردە باشەکان ئەوانەن کە مردوون، تامن مابم وەک ئەردۆگان مەلەفی کورد داخراوە و دژایەتی کوردەکان دەکەم.\nدواتر لە کتێبەکە باسی ئەوە دەکات ترەمپ دەیەوێت تورکیا دژی چین بەکار بهێنیت و بیکاتە بەدیل بۆ ئاڵوگۆڕی بازرگانی لە ئەفریقا.\nئەم کتێبە لەم کاتەدا بۆ ترەمپ زۆر زۆر خراپە و پێ دەچیت کاریگەری هەبێت لەسەر هەڵبژاردنەکانی داهاتوو و نەتوانێت بەرامبەر جۆ بایدن سەرکەوتن بە دەست بهنێت.\nئێستا ئەم کتێبە پێ دەوترێت باروتە تەوقیتکراوەکە بۆ ترەمپ و کۆشکی سپی، ئەم کتێبە ئێستا ڕێژەی کڕینی بۆ ٥ ملیۆن دۆلار بەرزبووەتەوە و نرخی تەنها یەک کۆپی بە 15 دۆلارە بۆ ناو ئەمریکا، ئەگەر لە وڵاتانی ئەوروپا داوای کتێبەکە بکەیت بە 30 دۆلار یان 30 یۆرۆیە.\n» فه‌رهه‌نگی ڕووداوه‌كانی كوردستان و وڵاتانی جیهان - عه‌لی كه‌ندی\n» شه‌یدایه‌ك له ژووری نه‌شته‌رگه‌ریدا - د. محمد العریفی\n» دواین ڕووداوه‌كان و كۆتایی جیهان - محمد حسان\n» فه‌رهه‌نگا كانی كوردیا ژووری - كوردیا ناوه‌ڕاست دانه‌ر محمد صالح پیندرۆیی " جگه‌رسۆز"\n» دانانی لینك


پێته‌خت: واشینگتۆن دی سی\nدەوڵەت: کۆماری فیدڕاڵ\nحه‌شیمه‌ت له ساڵی 2020: 329 میلیۆن كه‌س\nویلایەتە یەکگرتووەکانی ئەمریکا کۆمارێکی دەستووریی فیدراڵییە کە لە پەنجا ویلایەت‌و یەک ھەرێمی فیدراڵ پێک ھاتووە. زۆربەی خاکی ئەم وڵاتە لە ناوەندی ئەمریکای باکووردایە. ئەم وڵاتە بریتییە لە 38 ویلایەتی پێکلکاو‌و ھەرێمی پێته‌خت: و دەکەوێتە نێوان ئۆقیانووس ئارام‌و ئۆقیانووسی ئاتلانتیک‌و لە باکوورەوە لەگەڵ کەنەدا‌و لە باشوورەوە لەگەڵ مەکسیکدا ھاوسنوورە. ویلایەتی ئالاسکا دەکەوێتە باکووری ڕۆژاوای کیشوەری ئەمریکای باکوور‌و ھەروەھا ویلایەتی ھاوایی کۆمەڵە دوورگەیەکە لە پاسیفیکی ناویندا.\nویلایەتە یەکگرتووەکان لە ساڵی 1776 زایینی بە ڕاگەیاندنی سەربەخۆیی‌و یەکگرتنی 13 داگیرکراوی بەریتانیای گەورە پێک ھاتووە.\nویلایەتە یەکگرتووەکان سیستەمێکی ئابووریی سەرمایەداریی تێکەڵی ھەیە کە بە سەرچاوەی سرووشتیی فراوان‌و ژێرخانی بەھێز‌و کلتووری بەرھەمھێنەری دەوڵەمەند کراوە. بەپێی لێژنەی نێودەوڵەتی پارە، ویلایەتە یەکگرتووەکان بە داھاتی ناپوختی 15٫1 تریلیون، لە سەدا 22ی ھەموو داھاتی ناپوختی دونیای بەخۆی تەرخانکردووە. ئەم ژمارە بەپێی حەشیمەتی وڵاتەکە، پلەی 9ی لە دونیادا بۆ بەدەست ھێناوە لە داھاتی ناپوختی ناوەکی. دۆلار، دراوی ئەمریکا، سەرەکیترین دراوی سەرتاسەری جیھانە.\nئەمریکا گەورەترین ھاوردەکاری شتومەکە‌و لە ھەناردندا پلەی دووەمی ھەیە. کەنەدا، چین، مەکسیک، ژاپۆن‌و ئەڵمانیا گەورەترین ھاوکارانی بازرگانی‌و ئابووریی ئەمریکان. لە ساڵی 2010دا نەوت زیاترین ھاوردەی ھەبوو‌و کەلوپەلی ماشین زیاترین ڕاژەی ھەناردنی ھەبوو. چین گەورەترین قەرزڕاگری ئەمریکایە.\nبەرھەمە کیماییەکان یەکێ لە گەورەترین کاروبارەکانی درووستکردنە لە ئەمریکا. ئەم وڵاتە سێھەمین بەرھەمھێنەری نەوتە لە دونیادا‌و ھاوکات گەورەترین ھاوردەکاری نەوتیشە. پلەی یەکەمی ھەیە لە بەرھەمھێنانی کارەبا‌و وزەی ناوەکی‌و ھەروەھا گازی سروشتیی شلە، سولفور، فۆسفات‌و خوێ. لە ڕێژەی داھاتی ناپوختەی ناوەکی، کشتوکاڵ کەمتر لە یەک لە سەد بەشیەتی‌و لە ھەمان کاتدا ئەمریکا گەورەترین بەرھەمھێنەری گەرمەشانی‌و سۆیایە. کۆکاکۆلا‌و مەک دۆناڵد دوو ناسراوترین نیشانەکانی دونیان.\nکۆنگرێسی ئەمریکا بەھۆی زۆری قسەکەران بە ئینگلیزی، زمانی ئینگلیزی بەزمانی سەرەکی ئەمریکا ھەڵبژاردووه.


ئەوکاتەی مرۆڤ نازانێ چ بڵێ و چ بنووسێ\nلە یەکەم ڕۆژەکانی مانگی مارسی ٢٠١٩دا مامۆستایەکی\nبەڕێزی زانکۆی کۆیە ئاگاداری کردم کە ئەنجومەنی زانکۆ بڕیاری داوە دوکتۆرای شانازی (فەخری- ئیفتیخاری) بداتە تۆ. چونکە بەڕاستی و بێ خۆبەکەمگرتن پێم‌وابوو ئەم بەخشینە زۆر لە خزمەتەکانی من گەورەترە بەدڵەوە داوام کرد کە واز لەو بیرۆکەیە بێنن. بەڵام لە وەڵام‌دا پێی‌گوتم کە شتەکە لە بیرۆکە تێپەڕیوە و تەنانەت ڕەزامەندیی وەزارەتی خوێندنی باڵا و توێژینەوەی زانستییشی بۆ وەرگیراوە. ئاکام، بە خۆشحاڵی و سوپاسەوە پێشوازیم لە بڕیارەكه کرد و ئەوە بوو کە ڕۆژی یەکشەممە ١٠/٣/٢٠١٩ بۆ بەڕێوەچوونی ڕێوڕەسمی بەخشینی بڕوانامەکە دیاری کرا. هێشتا چەند ڕۆژێکی مابوو بگەینە ١٠ی ئادار کە ئاگادار کرام ئەنجومەنی ئاکادیمیای کوردییش لە مانگی ١١ی ٢٠١٨دا بڕیاریان داوە بە بەخشینی ئەندامەتیی شانازی (شەرەف) گەورەم بکەن و ساغ بوونەوە کە هەر ئەو ڕۆژە و لە هۆڵی سەرۆکایەتیی زانکۆی کۆیە بڕوانامەکەم پێ ببەخشن.


نێری ئۆکسمان » DidiMn\nسەرەتا / ئاڕت و دیزاین/تەلارسازی/شێوەکاری / نێری ئۆکسمان\nلە ئەندازەی مایکرۆـوە بۆ ئەندازەی تەلارەکان؛ نێری ئۆکسمان ئیلھام لە ئەندازیاریی سروشتەوە وەردەگرێت بۆ وێناکردن و دروستکردنی ئەو بونیادانەی کە سوودیان بۆ سروشت ھەیە.\nنێری ئۆکسمان ئەو دیزاینانە دروست دەکات کە دەبێتە ھۆی شۆڕش لە بونیادنان، ئۆکسمان بەرپرسی بەشی گروپی توێژینەوەی مێدیەیت ماتەرـە لە تاقیگەکانی پەیمانگای ئێم ئای تی، وەک ئەندازیارێک و دیزاینەرێک توێژینەوەیەک بەڕێوە دەبات لە بارەی ئەو میتۆدانەی کە لێوەی دەتوانین تەکنەلۆژیا لەگەڵ سروشت و جیھانی زیندەوەرزانیدا تێکەڵ بکەین. بۆچونەکانی ئۆکسمان کە بە ژینگەزانیی مەتریالی ناودەبرێت، زیندەوەرزانی، تەکنەلۆجیا، دروستکراوی مەتریالی و دیجیتاڵی بە یەکەوە دەبەستێتەوە. کارەکانی بە شێوەیەکی ھەمیشەیی لە مۆزەخانەکانی جیھاندا پیشان دەدرێن.\nلە یەکێک لە کارەکانیدا، ئۆکسمان لەگەڵ ھاوکارەکانی چاودێریی کرمی ئاوریشمییان کرد و بینیان ئەم کرمە بە شێوەیەکی ھێند ئاڵۆز کار دەکات کە ھیچ پیشەسازییەک لە ئێستادا بەو جۆرە ئاڵۆزییە کار ناکات. ھۆی ئاڵۆزیی ئەم کرمە تێکەڵکردنی پێکهاتەی جیاواز نییە، بەڵکو ھۆکارەکەی دوو پڕۆتینە، بە دوو چڕیی جیاواز، کە ئەم کرمە یەکێکیان بۆ بونیادەکە بەکار دەھێنێت و ئەوی تریش وەک چەسپێک، بەمەش گرژی و پەستان، دوو ھێزەکەی جیهان، لە یەک بوونەوەردا کۆ بووەتەوە. ئەم کرمە لە کاتی دروستکردنی ئاوریشمدا ھێلکە دادەنێت و کرمی تر بەرھەم دێن. لە پیشەسازیی دروستکردنی ئاوریشم، لە کارگەکاندا کرمە بچووکە دروستبووەکان دەسوتێنرێن بۆ ئەوەی بونیادەکە بەھێز بێت، چونکە ئەو ھێڵانەی کرمە بچوکەکان دروستی دەکەن بەھێز نین. بەڵام ئۆکسمان لە رێگەی ڕۆبۆتێکەوە بونیادەکە دروست دەکات و دواتر کرمەکان بونیادەکە بە ھێڵی زۆر ئاڵۆز پڕ دەکەنەوە، لێرەدا پێویست بە سوتاندن و کوشتی تاکە کرمێکیش ناکات. ٦٥٠٠ کرم دەتوانن بە دوو ھەفتە ٦٥٠٠ کیلۆمەتر ببڕن و ھێڵی ئاوریشم دروست بکەن؛ ئەمەش نموونەی تێکەڵکردنی تەکنەلۆژیا و سروشتە بۆ دروستکردنی بەرھەمێک کە زیان بە سروشت ناگەیەنێت.